3 Mose 27 | Biblia Le Internet Dzi | Xexe Yeye Gɔmeɖeɖe\nNu siwo wotsɔ ɖe adzɔgbe la gbugbɔƒle (1-27)\nXɔwo (14, 15)\nŊgɔgbeviwo (26, 27)\nNu siwo wotsɔ ɖe adzɔgbe na Yehowa ɖikaa (28, 29)\nNuwo ƒe ewolia gbugbɔƒle (30-34)\n27 Yehowa gagblɔ na Mose be: 2 “Gblɔ na Israel-viwo be, ‘Ne ame aɖe ɖe adzɔgbe tɔxɛ+ be yeatsɔ ga home si woxena ɖe ame* ta ana Yehowa la, 3 ne enye ŋutsu si le ƒe blaeve kple ƒe blaade domee la, ekema eƒe asi nanye klosalo sekel* blaatɔ̃ le teƒe kɔkɔe la ƒe sekel* la nu. 4 Ke ne nyɔnue la, ekema eƒe asi nanye sekel blaetɔ̃. 5 Ne ele ƒe atɔ̃ kple ƒe blaeve domee la, ekema ŋutsu ƒe asi nanye sekel blaeve, eye nyɔnu ƒe asi nanye sekel ewo. 6 Eye ne ele ɣleti ɖeka kple ƒe atɔ̃ domee la, ekema ŋutsu ƒe asi nanye klosalo sekel atɔ̃, eye nyɔnu ƒe asi nanye klosalo sekel etɔ̃. 7 “‘Ke ne exɔ ƒe blaade kple edzivɔ la, ekema ŋutsu ƒe asi nanye sekel wuiatɔ̃, eye nyɔnu ƒe asi nanye sekel ewo. 8 Ke ne eda ahe ale gbegbe be mate ŋu ana home ma+ o la, ekema woana amea nava nunɔla la gbɔ, eye nunɔla la nado asi ɖe eŋu. Nunɔla la nado asi ɖe eŋu le adzɔgbeɖelaa ƒe ŋutete nu.+ 9 “‘Ne lã siwo wotsɔna saa vɔ na Yehowa ƒe ɖee la, ekema nu sia nu si wòana Yehowa la nazu nu kɔkɔe. 10 Mate ŋu aɖɔlii o; matsɔ nyui aɖɔli manyomanyoa alo atsɔ manyomanyo aɖɔli nyuia o. Ke ne ehiã be wòatsɔ lã aɖɔli esi wòtsɔ ɖe adzɔgbee godoo la, ekema esi woɖɔli kple esi wotsɔ ɖɔlii la siaa nazu nu kɔkɔe. 11 Eye ne lã si ŋu mekɔ o,+ si womate ŋu atsɔ ava sa vɔ na Yehowa o ye la, ekema wòakplɔ lã la ava nunɔla la gbɔ. 12 Eye nunɔlaa nalé ŋku ɖe eŋu akpɔ be enyo loo alo menyo o, ne wòado asi ɖe eŋu. Asi si nunɔla la ado ɖe eŋu la, nenemae wòaxɔ. 13 Ke ne edi be yeagbugbɔe aƒle kokoko la, ekema wòaxe asi si wodo ɖe eŋu la ahatsɔ home ma me mama ɖe atɔ̃ ƒe akpa ɖeka akpee.+ 14 “‘Ne ame aɖe kɔ eƒe xɔ ŋu wòzu nu kɔkɔe na Yehowa la, ekema nunɔla la nakpɔe ɖa be enyo loo alo menyo o, eye wòado asi ɖe eŋu. Asi si nunɔlaa ado ɖe eŋu la, nenemae wòaxɔ.+ 15 Ke ne ame si kɔ xɔa ŋu di be yeagaxɔe aƒle la, ekema wòaxe asi si wodo ɖe eŋu la ahatsɔ home ma me mama ɖe atɔ̃ ƒe akpa ɖeka akpee, eye wòazu etɔ. 16 “‘Ne ame aɖe kɔ eƒe agble ƒe akpa aɖe ŋu na Yehowa la, ekema woado asi ɖe eŋu ɖe nuku agbɔsɔsɔ si woate ŋu aƒã ɖe edzi la nu. Ne ƒo homer* ɖekae la, ekema eƒe home nanye klosalo sekel blaatɔ̃. 17 Ne ekɔ eƒe agble ŋu tso Ablɔɖeƒe+ la dzi la, ekema asi si wodo ɖe eŋu la, eyae anye eƒe home. 18 Ne Ablɔɖeƒe la megbee wòkɔ eƒe agble ŋu la, ekema nunɔla la nabu eƒe home la nɛ ɖe ƒe siwo susɔ hafi Ablɔɖeƒe bubu naɖo la nu, eye woaɖe asi si wodo ɖe eŋu la dzi.+ 19 Ke ne ame si kɔ agblea ŋu la di be yeagaxɔe aƒle kokoko la, ekema wòaxe asi si wodo ɖe eŋu la ahatsɔ home ma me mama ɖe atɔ̃ ƒe akpa ɖeka akpee, ekema agblea agazu etɔ. 20 Ke ne mexɔ agblea ƒle o, eye wogadzrae na ame bubu la, ekema magate ŋu axɔe aƒle o. 21 Ne agblea do le ame si le Ablɔɖeƒea me la, azu nu kɔkɔe na Yehowa, abe agble si wotsɔ ɖe adzɔgbe na Mawu ene. Azu nunɔla la ƒe domenyinu.+ 22 “‘Ne ame aɖe kɔ agble aɖe si wòƒle ŋu na Yehowa, eye agble la menye eƒe domenyinu o la,+ 23 ekema nunɔla la nabu asia nɛ ɖe ƒe siwo susɔ hafi Ablɔɖeƒea naɖo la nu, eye wòaxe ga home ma gbe ma gbe.+ Ga la zu nu kɔkɔe na Yehowa. 24 Ke agblea agatrɔ azu ame si si wòƒlee le, ame si ƒe domenyinu wònye, la tɔ le Ablɔɖeƒe la dzi.+ 25 “‘Woado asiawo katã ɖe teƒe kɔkɔe la ƒe sekel la nu. Sekel ɖeka nanye gera* blaeve. 26 “‘Gake womakɔ lãwo ƒe ŋgɔgbeviwo ya ŋu na Yehowa o,+ elabena etɔe wonye xoxo. Eɖanye nyi alo alẽ o, Yehowa tɔe wònye.+ 27 Ne lã si ŋu mekɔ o ye wònye la, ekema nua tɔ naxe ga home si woado ɖe eŋu la, eye wòatsɔ home ma me mama ɖe atɔ̃ ƒe akpa ɖeka akpee.+ Gake ne maxe fea axɔe o la, ekema nunɔla la nadzrae ɖe asi si wòdo ɖe eŋu la nu. 28 “‘Ne ame aɖe tsɔ eƒe domenyinu aɖe ɖe adzɔgbe na Yehowa ɖikaa la, eɖanye amegbetɔ, lã, alo agble si nye etɔ o, womadzrae o, eye womagbugbɔ axɔe aƒle o. Nu sia nu si wotsɔ ɖe adzɔgbe ɖikaa la, nu kɔkɔewo ƒe nu kɔkɔe wònye na Yehowa.+ 29 Ne wobu fɔ ame aɖe be edze na tsɔtsrɔ̃ la, womaxe fe ɖe eta axɔe o.+ Ele be woawui godoo.+ 30 ‘“Nu siwo katã anyigba wɔ, agblemenukuwo loo alo kutsetsewo me mama ewo ƒe akpa ɖeka+ nye Yehowa tɔ. Nu kɔkɔe wònye na Yehowa. 31 Ne ame aɖe di be yeagbugbɔ axɔ yeƒe nuwo ƒe ewolia aƒle godoo la, ekema wòaxe ga home si wodo ɖe eŋu ahatsɔ home ma me mama ɖe atɔ̃ ƒe akpa ɖeka akpee. 32 Nyi alo alẽ ƒe ewolia ɖe sia ɖe si ato lãkplɔti te esi wole wo xlẽm la azu nu kɔkɔe na Yehowa. 33 Malé ŋku ɖe eŋu akpɔe ɖa be enyo loo alo menyo o, eye maɖɔlii hã o. Ke ne wodi be woaɖɔlii kokoko la, ekema esi woɖɔli kple esi wotsɔ ɖɔlii la siaa nazu nu kɔkɔe.+ Womagbugbɔ axɔe aƒle o.’” 34 Esiawoe nye se siwo Yehowa tsɔ na Mose le Sinai To la dzi be wòade na Israel-viwo.+


Psalmowo 26 | Biblia Le Internet Dzi | Xexe Yeye Gɔmeɖeɖe\nDavid ƒe ha. 26 Oo Yehowa, tso afia nam, elabena mezɔ le fɔmaɖimaɖi me;+Meɖo dzi ɖe Yehowa ŋu maʋamaʋãe.+ 2 Oo Yehowa, dzro menye, eye nàdom kpɔ;Dza nye dzimesusuwo* kple nye dzi ŋu.+ 3 Elabena wò amenuveve le ŋkunyeme ɖaa,Eye mezɔ le wò nyateƒe la me.+ 4 Nyemenɔa ameblelawo ƒe ha me o,+Eye nyemedea ha kple ame siwo ɣlaa ame si ƒomevi wonye la* o. 5 Melé fu ame vlowo ƒe ha,+Eye metsri ame vɔ̃ɖiwo ƒe hadede.*+ 6 Maklɔ nye asi fɔmaɖitɔe,Eye maƒo xlã wò vɔsamlekpui la, Oo Yehowa, 7 Ne mana nye akpedaha naɖi+Eye maɖe gbeƒã wò nukudɔwo katã. 8 Yehowa, melɔ̃ wò aƒe, afi si nèle,+Kple teƒe si wò ŋutikɔkɔe le.+ 9 Mègakplɔm* ƒu gbe kpe ɖe nu vɔ̃ wɔlawo ŋu o+Eye mègaɖe nye agbe ɖa kpe ɖe ŋutasẽlawo* ŋu o, 10 Wo, ame siwo ŋukpenanuwɔwɔ le asi ŋu na,Eye zãnuxɔxɔ yɔ nuɖusi me na. 11 Ke nye la, mazɔ le nye fɔmaɖimaɖi me. Ðem, eye nàve nunye. 12 Nye afɔ le teƒe sɔsɔe;+Makafu Yehowa le ameha gãwo dome.*+\n^ Alo, “alakpanuwɔlawo.”\n^ Egɔmeɖeɖe tẽe, “Nyemenɔa anyi ɖe ame vɔ̃ɖiwo dome o.”\n^ Alo, “Mègakplɔ nye luʋɔ.”\n^ Alo, “hlɔ̃dolawo.”\n^ Egɔmeɖeɖe tẽe, “le takpekpewo me.”


GBE BUBU Albanian Amerika Tokunɔgbe Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kirghiz Korean Latvian Lithuanian Luganda Malagasy Malayalam Marathi Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n‘Wode megbe le ŋunye, eye womebia be, “Afikae Yehowa le?” hã o.’—YEREMYA 2:5, 6.\n1. Ne amewo bia be, “Afikae Mawu le?” la, nukawoe te ŋu nɔa susu me na wo?\n“AFIKAE Mawu le?” Ame gbogbo aɖewo biaa nya sia. Le wo dometɔ aɖewo gome la, ɖeko wodi be yewoase nya vevi aɖe si ku ɖe Wɔla la ŋu gɔme, si nye be, afika tututue wòle? Ame bubuwo biaa nya sia ne afɔku gã aɖe dzɔ alo ne woa ŋutɔwo ɖo xaxa me eye womete ŋu se nusita Mawu mexɔ na wo o la gɔme o. Gake ame bubu aɖewo hã li siwo ya mebiaa Mawu ta sena kura o elabena wogbe nukpɔsusu si nye be eyama li.—Psalmo 10:4.\n2. Amekawoe kpɔ dzidzedze le woƒe Mawu didi me?\n2 Gake le nyateƒe me la, ame gbogbo aɖewo li siwo lɔ̃ ɖe kpeɖodzi geɖe siwo ɖee fia be Mawu li la dzi. (Psalmo 19:2; 104:24) Le amesiawo dometɔ aɖewo gome la, subɔsubɔha aɖe me nɔnɔ dzaa ko sɔ gbɔ na wo. Gake le ame miliɔn bubu aɖewo siwo tso dukɔwo katã me gome ya la, lɔlɔ̃ deto si le wo me na nyateƒeae ʋã wo be woadi Mawu vavã la. Woƒe agbagbadzedzea mezu dzodzro o, elabena Mawu “mele adzɔge tso mía dome amesiame gbɔ . . . o.”—Dɔwɔwɔwo 17:26-28.\n3. (a) Afikae nye Mawu ƒe nɔƒe? (b) Nukae nye gɔmesese si le Ŋɔŋlɔawo me biabia si nye “Afikae Yehowa le” ŋu?\n3 Ne ame aɖe va ke ɖe Yehowa ŋu vavã la, eva kpɔnɛ dzea sii be ‘Mawu nye Gbɔgbɔ,’ si amegbetɔ mate ŋu akpɔ kple ŋku o. (Yohanes 4:24) Yesu yɔ Mawu vavã la be ‘Fofonye, si le dziƒowo.’ Nukae ema fia? Efia be le gbɔgbɔ me nugɔmesese nu la, teƒe si míaƒe Dziƒofofoa le la nye teƒe si kɔkɔ ale gbegbe, abe alesi ko dziƒo si míekpɔna la le yame ʋĩ tso anyigba gbɔ ene. (Mateo 12:50; Yesaya 63:15) Togbɔ be míate ŋu akpɔ Mawu kple ŋku o hã la, ena wòle bɔbɔe na mí be míadze sii ahasrɔ̃ nu geɖe atso eƒe tameɖoɖowo ŋu. (Mose II, 33:20; 34:6, 7) Enaa biabia siwo dzianukwaretɔ siwo le didim be yewoanya gɔmesese si le agbe ŋu biana la ƒe ŋuɖoɖowo. Le nya siwo ku ɖe míaƒe agbe ŋu gome la, enaa mɔfiame si ŋu kakaɖedzi le mí be míanya akpa si eyama le, si nye alesi wòbua nya lae kple nenye be míaƒe didiwo wɔ ɖeka kple eƒe tameɖoɖowo. Edi be míawɔ numekuku le nya siawo ŋu eye be míadze agbagba vevie ake ɖe ŋuɖoɖoawo ŋu. Yehowa to nyagblɔɖila Yeremya dzi ka mo na blema Israel-viwo le esi wogbe esia wɔwɔ ta. Wonya Mawu ƒe ŋkɔ ya, gake womebia be, ‘Afikae Yehowa le?’ o. (Yeremya 2:6) Yehowa ƒe tameɖoɖowo nyanya menye nu vevitɔ si ŋu wotsi dzi ɖo o. Womedi eƒe mɔfiame o. Ne nyametsotso gãwo kple suewo wɔwɔ dze ŋgɔ wò hã ɖe, ɖe nèbiana be, “Afikae Yehowa lea?”\nAmesiwo Di Mawu ƒe Mɔfiame\n4. Aleke Dawid ƒe kpɔɖeŋu le Yehowa ƒe mɔfiame biabia me ate ŋu aɖe vi na míi?\n4 Esi Dawid, Isai vi, nye ŋutsuvi dzaa ko la, etu Yehowa dzixɔse sẽŋu ɖo. Enyae be Yehowae nye “Mawu gbagbe la.” Dawid ŋutɔ kpɔ Yehowa ƒe ametakpɔkpɔ teƒe. Xɔse kple lɔlɔ̃ na ‘Yehowa ƒe ŋkɔ’ ʋã Dawid be wòte ŋu wu Filistitɔ dzɔtsu Goliat si bla aʋakpa nyuie la. (Samuel I, 17:26, 34-51) Gake Dawid ƒe dziɖuɖukpɔkpɔ mena wòda eɖokui o. Mebui be nuka kee yeɖawɔ tso fifia o, Yehowa ayra ye godoo o. Le ƒe siwo kplɔe ɖo me la, Dawid biaa Yehowa ƒe mɔfiame enuenu ne nyametsotsowɔwɔ dze ŋgɔe. (Samuel I, 23:2; 30:8; Samuel II, 2:1; 5:19) Enɔa gbedodoɖa dzi be: “Yehowa, ɖe wò mɔwo fiam, eye nafia wò toƒewòm! Na mazɔ le wò nyateƒe me, eye nafia num; elabena wòe nye nye xɔname Mawu, wòe mele mɔ kpɔm na ɣesiaɣi.” (Psalmo 25:4, 5) Kpɔɖeŋu nyui kae nye si wònye na mí be míasrɔ̃!\n5, 6. Aleke Yosafat di Yehowa le ɣeyiɣi vovovowo me le eƒe agbenɔɣi?\n5 Le Fia Yosafat si nye fia atɔ̃lia tso Dawid ƒe fiaƒomea me ƒe ŋkekewo me la, dukɔ etɔ̃ siwo ƒo takpli la ƒe aʋakɔwo ho ɖe Yuda ŋu. Esi Yosafat kpɔe be afɔku kpata aɖe dze ŋgɔ dukɔ bliboa la, ‘etsɔ ŋku ɖo Yehowa didi ŋu.’ (Kronika II, 20:1-3) Menye esiae nye zi gbãtɔ si Yosafat di Yehowa yome mɔ o. Fia la tsri Baal subɔsubɔ si me Israel ƒe dziehe fiaɖuƒe xɔsegbelawo ƒo wo ɖokui ɖo eye wòtiae be yeazɔ le Yehowa ƒe mɔwo dzi. (Kronika II, 17:3, 4) Eyata fifia si afɔku gã aɖe dze ŋgɔ Yosafat la, aleke ‘wòdi Yehowae’?\n6 Le gbedodoɖa aɖe si Yosafat do ɖa le gaglãgbe le Yerusalem le ɣeyiɣi sesẽ sia me me la, eɖe alesi wòɖo ŋku Yehowa ƒe ŋusẽkatãtɔnyenye dzii fia. Ede ŋugble vevie le Yehowa ƒe tameɖoɖo si wòɖe fia esime Wònya dukɔ bubuwo ɖa le wo ŋgɔ eye wòtsɔ anyigba aɖe na Israel-viwo be wòanye woƒe domenyinui la ŋu. Fia la kpɔe dze sii be ehiã vevie be yeadi Yehowa ƒe kpekpeɖeŋu. (Kronika II, 20:6-12) Ðe Yehowa na wòke ɖe eyama ŋu le ɣeyiɣi ma mea? Ẽ, ena wòke ɖe eŋu. Yehowa to Lewi-vi aɖe si ŋkɔe nye Yexaziel dzi na mɔfiame le nusi tututu wòle be woawɔ ŋu, eye le eƒe ŋufɔke la, Ena Eƒe amewo kpɔ aʋadziɖuɖu. (Kronika II, 20:14-28) Aleke nàwɔ aka ɖe edzi be Yehowa ana wò hã nàke ɖe eyama ŋu nenye be ètrɔ ɖe eŋu na mɔfiame?\n7. Amekawo ƒe gbedodoɖae Mawu sena?\n7 Yehowa mekpɔa ame ŋkume o. Ele dukɔwo katã me tɔwo kpem be woadi ye le gbedodoɖa me. (Psalmo 65:3; Dɔwɔwɔwo 10:34, 35) Ekpɔa nusi le amesiwo le eƒe kpekpeɖeŋu biam la ƒe dzi me dzea sii. Eka ɖe edzi na mí be yesea ame dzɔdzɔewo ƒe gbedodoɖa. (Lododowo 15:29) Enaa ame aɖewo siwo metsɔ ɖeke le eyama me kura va yi o gake fifia wole eƒe mɔfiame dim ɖokuibɔbɔtɔe la kena ɖe eŋu. (Yesaya 65:1) Esea amesiwo gbe eƒe seawo dzi wɔwɔ tsã gake fifia wotsɔ ɖokuibɔbɔ trɔ dzimee la ƒe gbedodoɖawo gɔ̃ hã. (Psalmo 32:5, 6; Dɔwɔwɔwo 3:19) Gake ne ame aɖe mebɔbɔ eɖokui na Mawu le eƒe dzi me o la, eƒe gbedodoɖawo anye dzodzro. (Marko 7:6, 7) Bu esia ƒe kpɔɖeŋu aɖewo ŋu kpɔ.\nWobia Gake Womexɔ Ŋuɖoɖo O\n8. Nukae na Yehowa mese Fia Saul ƒe gbedodoɖa o?\n8 Esi nyagblɔɖila Samuel gblɔ na Fia Saul be Mawu gbee le eƒe tomaɖomaɖo ta megbe la, Saul yi va de ta agu le Yehowa ŋkume. (Samuel I, 15:30, 31) Gake gotagomenuwɔna dzro ko wònye. Menye Saul ƒe didie nye be yeaɖo to Mawu o ke boŋ be amewo nade bubu ye ŋu. Emegbe esi Filistitɔwo ho aʋa ɖe Israel ŋu la, Saul wɔ nusi wowɔna abe kɔnu ene le Yehowa ƒe mɔfiame biabia me. Ke esi mexɔ ŋuɖoɖo aɖeke tso egbɔ o la, eyi va bia nu ta se le ŋɔliyɔla aɖe gbɔ, togbɔ be enya nyuie be Yehowa tsi tre ɖe nuwɔna ma ŋu hã. (Mose V, 18:10-12; Samuel I, 28:6, 7) Kronika I, 10:14 gblɔe kpuie le Saul ŋu be: “Mebia gbe Yehowa ya se o.” Nukatae? Elabena Saul ƒe gbedodoɖa metso xɔse me o. Eyata enɔ ko abe ɖe medo gbe ɖa kura o ene.\n9. Nukae gblẽ le Zedekiya ƒe kukuɖeɖe be Yehowa nafia mɔ ye ŋu?\n9 Nenema ke esi Yuda fiaɖuƒea ƒe nuwuwu nɔ aƒe tum la, amewo do gbe geɖewo ɖa eye woyi va kpɔ Yehowa ƒe nyagblɔɖilawo hã. Gake ameawo tsɔ trɔ̃subɔsubɔ tsaka kple subɔsubɔ si wobe yewole tsɔtsɔm na Yehowa. (Zefanya 1:4-6) Togbɔ be wowɔ gotagomenu siwo fia be wole Mawu ta biam se hã la, womedzra woƒe dzi ɖo be yewoawɔ eƒe lɔlɔ̃nu o. Fia Zedekiya ɖe kuku na Yeremya be wòabia Yehowa ƒe nukpɔsusu na ye. Yehowa do ŋgɔ gblɔ nusi wòle be fia la nawɔ nɛ hafi. Gake le amegbetɔvɔvɔ̃ ta fia la meɖo to Yehowa ƒe gbe o, eyata Yehowa megana ŋuɖoɖo bubu aɖeke si tɔgbe dim fia la le be yease lae o.—Yeremya 21:1-12; 38:14-19.\n10. Nukae gblẽ le alesi Yoxanan di Yehowa ƒe mɔfiame ŋu, eye nukae míesrɔ̃ tso vodada si wòwɔ me?\n10 Esi Babilontɔwo tsrɔ̃ Yerusalem eye woƒe aʋakɔwo kplɔ Yudatɔwo dzoe yi aboyo me megbe la, Yoxanan dzra ɖo be yeakplɔ Yudatɔ ʋɛ siwo susɔ ɖe Yudea ne yewoasi ayi Egipte. Wowɔ woƒe ɖoɖo ɖesiaɖe vɔ, gake hafi woadze mɔ la, wobia Yeremya be wòado gbe ɖa ɖe yewo ta ahabia Yehowa ƒe mɔfiame na yewo. Ke esi womekpɔ ŋuɖoɖo si tɔgbe dim wonɔ o la, nusi woɖo do ŋgɔ be yewoawɔ la tututue woyi edzi wɔ. (Yeremya 41:16–43:7) Èkpɔ nufiame si le nudzɔdzɔ siawo me siwo ate ŋu akpe ɖe ŋuwò ale be ne èdi Yehowa ƒe ŋkume la, wòana nàke ɖe eyama ŋua?\n‘Yi Edzi Nàdo Nusi Nyoa Eŋu Akpɔ’\n11. Nukata wòhiã be míawɔ ɖe Efesotɔwo 5:10 me nyawo dzi?\n11 Tadedeagu vavãtɔ tsɔtsɔna bia nu geɖe wu nyɔnyrɔxɔxɔ tsɔtsɔ ɖo kpe míaƒe adzɔgbeɖeɖe dzi, hamea ƒe kpekpewo dede, kple gomekpɔkpɔ le gbeadzisubɔsubɔdɔa me ko. Eku ɖe míaƒe agbenɔnɔ ƒe akpa sia akpa ŋu. Míedoa go nyaƒoɖeamenuwo gbesiagbe—ɖewo menya kpɔna dzea si bɔbɔe o, ɖewo hã dzena gaglã—siwo ate ŋu ana míatra atso mawusosroɖagbenɔnɔ ƒe mɔ dzi. Aleke míawɔ nu ɖe wo nui? Esi apostolo Paulo nɔ agbalẽ ŋlɔm ɖo ɖe Kristotɔ nuteƒewɔla siwo nɔ Efeso la, exlɔ̃ nu wo be: ‘Miyi edzi miado nusi nyoa Aƒetɔ la ŋu akpɔ.’ (Efesotɔwo 5:10) Kpɔɖeŋu geɖe le Ŋɔŋlɔawo me siwo ɖe susu nyui si ta wòle be míayi edzi awɔ esia la fia.\n12. Nukatae Yehowa do dɔmedzoe esi Dawid na wotsɔ nubablaɖaka la gbɔna Yerusalem?\n12 Esi wotrɔ nubablaɖaka la yi Israel eye wòva tsi Kiryat-Yearim ƒe geɖe megbe la, Fia Dawid di vevie be yeana woagbugbɔe ava da ɖe Yerusalem. Ede aɖaŋu kple dumegãwo eye wògblɔ be ‘ne edze wo ŋu eye Yehowa da asi ɖe edzi la,’ yewoayi aɖatsɔ Nubablaɖaka la. Gake mekpɔ egbɔ di Yehowa ƒe lɔlɔ̃nu tsitotsito be wòakpɔ kakaɖedzi blibo le nya sia me o. Ne ɖe wòwɔ esia la, anye ne womatsɔ Nubablaɖaka la aɖo tasiaɖam dzi o. Anye ne Lewi-vi siwo nye Kehat-viwoe atsɔe ɖe abɔta, abe alesi Mawu ƒe mɔfiame si wòna do ŋgɔ ɖee fia wòdze ƒã ene. Togbɔ be Dawid biaa Yehowa ƒe mɔfiame enuenu hã la, edo kpo ewɔwɔ le mɔ nyuitɔ nu le ɣeyiɣi sia me. Afɔkue do tso eme. Dawid lɔ̃ ɖe edzi emegbe be: “Yehowa, mía Mawu, ɖe ame le mía dome, elabena míebia gbee se, abe alesi dze ene o.”—Kronika I, 13:1-3; 15:11-13; Mose IV, 4:4-6, 15; 7:1-9.\n13. Ŋkuɖodzinya kawoe dze le ha si wodzi esime wote ŋu tsɔ Nubablaɖaka la dzidzedzetɔe me?\n13 Emegbe esi Lewi-viwo tsɔ Nubablaɖaka la azɔ tso Obed-Edom ƒe aƒeme yi Yerusalem mlɔeba la, wodzi ha aɖe si Dawid kpa. Eme ŋkuɖodzinya wɔdɔɖeamedzi aɖewo gblɔ be: “Mibia Yehowa kple eƒe ŋusẽ ta se, eye midi eƒe ŋku me ɖaa! Miɖo ŋu eƒe nukunuwo, dzesiwo kple ʋɔnudɔdrɔ̃, si tso eƒe nu me.”—Kronika I, 16:11, 12.\n14. Aleke nusɔsrɔ̃ tso Salomo ƒe kpɔɖeŋu nyui kpakple vodada si wòwɔ le eƒe tsitsime ŋu ate ŋu aɖe vi na míi?\n14 Hafi Dawid naku la, exlɔ̃ nu via Salomo be: ‘Ne èdi Yehowa la, ana be nàkpɔe.’ (Kronika I, 28:9) Esi Salomo va bɔbɔ nɔ fiazikpuia dzi la, eyi Gibeon, afisi takpegbadɔa nɔ tsã, eye wòsa vɔ na Yehowa. Afimae Yehowa gblɔ na Salomo le be: “Bia nusi mana wò!” Le Salomo ƒe biabiaa dzi wɔwɔ me la, Yehowa na nunya kple sidzedzee be wòate ŋu aɖu Israel dzi, eye Wògatsɔ kesinɔnu kpakple bubu kpe ɖe eŋu nɛ. (Kronika II, 1:3-12) Salomo zɔ ɖe xɔ ƒe nɔnɔmetata si Yehowa tsɔ na Dawid dzi hetu gbedoxɔ gã dzeani aɖe. Gake le Salomo ŋutɔ ƒe srɔ̃ɖenyawo gome la, edo kpo Yehowa ƒe nukpɔsusu didi. Salomo ɖe nyɔnu siwo medea ta agu na Yehowa o. Le eƒe tsitsime la, nyɔnuawo trɔ eƒe dzi ɖa tso Yehowa ŋu. (Fiawo I, 11:1-10) Metsɔ le eme alesi gbegbe wòawɔ na mí be míexɔ ŋkɔ, míedze aɖaŋu, alo míedze nunyae o, ele vevie ŋutɔ be ‘míayi edzi ado nusi nyoa Aƒetɔ la ŋu akpɔ’!\n15. Esi Etiopiatɔ Zerax ho aʋa ɖe Yuda ŋu la, nukatae Asa te ŋu do gbe ɖa kple kakaɖedzi be Yehowa aɖe Yuda tso wo si me?\n15 Ŋutinya si ku ɖe Asa si nye Salomo ƒe tɔgbuitɔgbuiyɔvi ƒe fiaɖuɖu ŋu gaɖo kpe alesi wòhiã vevie be míawɔ esiae la dzi na mí. Ƒe 11 megbe tso esime Asa zu fia la, Etiopiatɔ Zerax kplɔ aʋakɔ siwo ade ame miliɔn ɖeka woho ɖe Yuda ŋu. Ðe Yehowa aɖe Yuda tso wo si mea? Ƒe siwo wu 500 do ŋgɔ la, Yehowa gblɔ nusi eƒe amewo akpɔ mɔ na ne woɖo toe hewɔ eƒe sededewo dzi kpakple nusi woakpɔ mɔ na ne wogbe esia wɔwɔ la na wo. (Mose V, 28:1, 7, 15, 25) Esi Asa dze fiaɖuɖu gɔme la, eɖe vɔsamlekpui kple nuxeƒe siwo ŋudɔ wowɔna le alakpasubɔsubɔ me ɖa le eƒe fiaɖuƒea me. Exlɔ̃ nu ameawo ɣemaɣi be “woadi Yehowa.” Asa melala afɔku aɖe va xaxae ɖo hafi wòtso be yeawɔ afɔɖeɖe sia o. Eyata Asa te ŋu do gbe ɖa na Yehowa le xɔse me be wòaxɔ na yewo. Nukae do tso eme? Mawu xɔ na Yuda ale be wokpɔ aʋadziɖuɖu gã aɖe.—Kronika II, 14:2-12.\n16, 17. (a) Togbɔ be Asa kpɔ aʋadziɖuɖu hã la, ŋkuɖodzinya kae Yehowa nɛ? (b) Esime Asa wɔ nusi me nunya mele o la, kpekpeɖeŋu kae wonae, gake aleke wòwɔ nui? (d) Viɖe kae míate ŋu akpɔ tso ŋkuléle ɖe Asa ƒe nuwɔna ŋu me?\n16 Esi Asa ɖu aʋa dzi trɔ gbɔna aƒe la, Yehowa dɔ Azarya be wòayi aɖakpe fia la agblɔ nɛ be: “Asa kple Yuda blibo la kpakple Benyamin, miɖo tom! Yehowa nɔ kpli mi, elabena mienɔ eŋu. Ne miedii la, ana be, miakpɔe; ke ne miegblẽe ɖi la, eya hã agblẽ mi ɖi.” (Kronika II, 15:2) Nya siawo na dzo yeye gaɖo Asa me wòtsɔ do tadedeagu vavãtɔ ɖe ŋgɔe. Gake, le ƒe 24 megbe, esime aʋa aɖe gadze ŋgɔ Asa la, edo kpo Yehowa didi. Medi mɔfiame tso Mawu ƒe Nya la me o, eye meɖo ŋku nusi Yehowa wɔ nɛ esime Etiopiatɔwo ƒe aʋakɔ va dze Yuda dzi la o. Ewɔ nu bometsitsitɔe va bla nu kple Siria boŋ.—Kronika II, 16:1-6.\n17 Le esia ta Yehowa to nukpɔla Xanani dzi ka mo na Asa. Le ɣeyiɣi ma me gɔ̃ hã esi woɖe Yehowa ƒe nukpɔsusu le nyaa ŋu fia Asa la, ate ŋu awɔ nusi ade edzi hafi. Gake ɖe wòdo dziku boŋ, eye wòna wolé Xanani va tu ɖe gaxɔ me. (Kronika II, 16:7-10) Ewɔ nublanui ŋutɔ! Ke míawo hã ɖe? Ðe míedia Mawu gake gbea aɖaŋuɖoɖo xɔxɔa? Ne hamemegã aɖe si tsɔ ɖe le míaƒe nyonyo me zã Biblia tsɔ xlɔ̃ nu mí le esi xexeame le ŋusẽ kpɔm ɖe mía dzi ta la, ɖe míekpɔa ŋudzedze ɖe kpekpeɖeŋu si nam wòle mí lɔlɔ̃tɔe ŋu bene ‘míanya nusi nyoa Aƒetɔ la ŋua?’\nMègado Kpo Eta Biabia O\n18. Aleke nya siwo Elihu gblɔ na Hiob ate ŋu aɖe vi na míawo hãe?\n18 Amesi subɔ Yehowa nuteƒewɔwɔtɔe ɣeyiɣi didi gɔ̃ hã ate ŋu ada ƒu ne edo go nɔnɔme sesẽwo. Esi dɔléle vɔ̃ɖi aɖe dze Hiob dzi, viawo ku, eƒe kesinɔnuwo bu, eye exɔlɔ̃wo tso enu madzemadzee la, eƒe susu katã va nɔ eya ŋutɔ ko ŋu. Elihu ɖo ŋku edzi nɛ be: ‘Ame aɖeke megblɔ be, “Afika Mawu, nye Wɔla Gã, la le o.”’ (Hiob 35:10) Ehiã be Hiob natrɔ susu ɖe Yehowa ŋu eye wòasusu alesi Eya bu nɔnɔmea ŋui la ŋu. Hiob xɔ ŋkuɖodzinya mawo ɖokuibɔbɔtɔe, eye eƒe kpɔɖeŋu sia ate ŋu akpe ɖe míawo hã ŋu be míawɔ nu nenema.\n19. Nukae Israel-viwo do kpo wɔwɔ enuenu?\n19 Israel-viwo nya alesi Mawu wɔ nu kple woƒe dukɔae la ƒe ŋutinya nyuie. Gake enuenu la, womegaɖoa ŋku nu mawo dzi ne wole nɔnɔme aɖewo si dze ŋgɔ wo le woƒe agbe me gbɔ kpɔm o. (Yeremya 2:5, 6, 8) Ne tiatiawɔwɔ aɖe dze ŋgɔ wo le agbe me la, nusi dzea woa ŋutɔwo ŋue wowɔna, le esi teƒe be woabia be, ‘Afikae Yehowa le?’—Yesaya 5:11, 12.\nYi Edzi Nànɔ Biabiam be, ‘Afikae Yehowa Le?’\n20, 21. (a) Amekawoe ɖea Elisa ƒe nɔnɔme fiana le Yehowa ƒe mɔfiafia biabia me egbea? (b) Aleke míate ŋu asrɔ̃ woƒe xɔse ƒe kpɔɖeŋu be wòaɖe vi na míi?\n20 Esi Eliya wu eƒe dutoƒosubɔsubɔdɔa nu la, eƒe subɔvi Elisa tsɔ awu si ge le Eliya ŋu, trɔ yi ɖe Yordan-tɔsisia to, eye wòtsɔe ƒo tsia dzi hebia be: “Afika Yehowa, Eliya ƒe Mawu la le?” (Fiawo II, 2:14) Yehowa ɖo eŋu nɛ esi wòɖee fia be yeƒe gbɔgbɔ le eya Elisa dzi azɔ. Nukae míate ŋu asrɔ̃ tso esia me?\n21 Nusi sɔ kple ema dzɔ le egbeɣeyiɣiawo me. Kristotɔwo amesiamina siwo xɔ ŋgɔ le gbeƒãɖeɖedɔa me la dometɔ aɖewo wu woƒe anyigba dzi subɔsubɔdɔa nu. Amesiwo le megbe siwo wotsɔ dzikpɔkpɔdɔ de asi na la dzroa Ŋɔŋlɔawo me eye wodoa gbe ɖa biaa Yehowa ƒe mɔfiame. Womedoa kpo biabia be, ‘Afikae Yehowa le?’ hã o. Nusi do tso emee nye be Yehowa yi edzi le eƒe amewo kplɔm eye wole dzidzedze kpɔm le woƒe dɔwo wɔwɔ me. Ðe míawo hã míesrɔ̃a woƒe xɔsea? (Hebritɔwo 13:7) Ne míesrɔ̃nɛ la, ekema míayi edzi anɔ Yehowa ƒe habɔbɔa ŋu kplikplikpli, azɔ ɖe eƒe mɔfiamewo dzi, ahakpɔ gome le dɔ si wɔm habɔbɔa le to Yesu Kristo ƒe mɔfiafia dzi la wɔwɔ me bliboe.—Zaxarya 8:23.\n• Nukae wòle be wòanye taɖodzinu si míatsɔ abia be, ‘Afikae Yehowa le?’\n• Aleke míawɔ egbea akpɔ ŋuɖoɖo na biabia si nye, ‘Afikae Yehowa le?’\n• Nukata womeɖoa gbedodoɖa aɖewo siwo wotsɔ biaa Mawu ƒe mɔfiame ŋu o?\n• Biblia me kpɔɖeŋu kawoe te gbe ɖe alesi wòhiã vevie be ‘míayi edzi ado nusi nyoa Aƒetɔ la ŋu akpɔ’ dzi?\nAleke Fia Yosafat di Yehowae?\nNukatae Saul yi ɖe ŋɔliyɔla gbɔ?\nDo gbe ɖa, srɔ̃ nu, nàde ŋugble be nàte ŋu aka ɖe ‘afisi Yehowa le’ dzi\nƉoe Ɖe Amewo Ɖoe Ɖe Amewo Ðe Nèbiana Be, ‘Afikae Yehowa Lea?’\nw03 5/1 axa 8-13


Yosua 21 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24\nLewi viwo ƒe duwo (1-42)\nAron viwo ƒe duwo (9-19)\nKohat vi mamlɛawo ƒe duwo (20-26)\nGerson viwo ƒe duwo (27-33)\nMerari viwo ƒe duwo (34-40)\nYehowa wɔ eƒe ŋugbedodowo dzi (43-45)\n21 Azɔ Lewi viwo ƒe tatɔ siwo le wo fofowo ƒe aƒekɔwo nu va nunɔla Eleazar+ kple Yosua, Nun vi la, kpakple Israel-toawo ƒe tatɔ siwo le wo fofowo ƒe aƒekɔwo nu la gbɔ, 2 eye wogblɔ na wo le Silo+ le Kanaan-nyigba dzi be: “Yehowa de se to Mose dzi be woatsɔ du aɖewo ana mí míanɔ wo me hekpe ɖe wo ŋu lãnyiƒewo ŋu na míaƒe lãwo.”+ 3 Eya ta Israel-viwo tsɔ duawo+ kple wo ŋu lãnyiƒewo na Lewi viwo tso woƒe domenyinu+ me le Yehowa ƒe sedede la nu. 4 Azɔ nudzidze la dze Kohat viwo+ ƒe ƒomewo dzi, eye wotsɔ du wuietɔ̃ na nunɔla Aron vi siwo nye Lewi viwo la tso Yuda-to,+ Simeon-to+ kple Benyamin-to+ la me le nudzidze la nu. 5 Wotsɔ* du ewo na Kohat vi mamlɛawo tso Efrayim-to,+ Dan-to, kple Manase-to afã+ la ƒe ƒomeawo me. 6 Wotsɔ du wuietɔ̃ na Gerson viwo+ tso Isakar-to, Aser-to, Naftali-to, kple Manase-to afã si le Basan+ la ƒe ƒomeawo me. 7 Wotsɔ du wuieve na Merari viwo+ le woƒe ƒomewo nu tso Ruben-to, Gad-to kple Zebulon-to+ la me. 8 Ale Israel-viwo dzidze nu tsɔ du siawo kple wo ŋu lãnyiƒewo na Lewi viwo, abe ale si tututu Yehowa de se to Mose dzi ene.+ 9 Eya ta woɖe du siwo gbɔna la tso Yuda-to kple Simeon-to la me,+ 10 eye wotsɔ wo na Aron viwo, ame siwo tso Kohat-ƒomeawo me le Lewi viwo dome la, elabena woawo dzie nudzidze la dze gbã. 11 Wotsɔ Kiriat-Arba+ (Arba ye nye Anak fofo) si nye Hebron+ na wo le Yuda tonuto la me, kple eŋu lãnyiƒewo. 12 Ke wotsɔ agbledenyigba si le du la ŋu kple eƒe kɔƒewo na Kaleb, Yefune vi wòzu etɔ.+ 13 Eye du si wotsɔ na nunɔla Aron viwoe nye: Hebron,+ si nye sitsoƒedu na amewula+ kple eŋu lãnyiƒe, Libna+ kple eŋu lãnyiƒe, 14 Yatir+ kple eŋu lãnyiƒe, Estemoa+ kple eŋu lãnyiƒe, 15 Holon+ kple eŋu lãnyiƒe, Debir+ kple eŋu lãnyiƒe, 16 Ayin+ kple eŋu lãnyiƒe, Yuta+ kple eŋu lãnyiƒe, kpakple Bet-Semes kple eŋu lãnyiƒe—wole du asieke tso to eve siawo me. 17 Le Benyamin-toa me la, woxɔ Gibeon+ kple eŋu lãnyiƒe, Geba kple eŋu lãnyiƒe,+ 18 Anatot+ kple eŋu lãnyiƒe, Almon kple eŋu lãnyiƒe—wole du ene. 19 Eye du siwo katã wotsɔ na nunɔla Aron ƒe dzidzimeviwo le du wuietɔ̃ kple wo ŋu lãnyiƒewo.+ 20 Le Kohat viwo ƒe ƒome mamlɛa, siwo hã nye Lewi viwo gome la, wodzidze nu tsɔ duwo na wo tso Efrayim-to la me. 21 Ale wotsɔ Sekem+ si nye sitsoƒedu na amewula+ kple eŋu lãnyiƒe na wo le Efrayim tonuto la me, Gezer+ kple eŋu lãnyiƒe, 22 Kibzaim kple eŋu lãnyiƒe, kpakple Bet-Horon+ kple eŋu lãnyiƒe—wole du ene. 23 Le Dan-toa me la, woxɔ Elteke kple eŋu lãnyiƒe, Gibeton kple eŋu lãnyiƒe, 24 Aiyalon+ kple eŋu lãnyiƒe, Gat-Rimon kple eŋu lãnyiƒe—wole du ene. 25 Le Manase-to afã la me la, woxɔ Taanak+ kple eŋu lãnyiƒe, kpakple Gat-Rimon kple eŋu lãnyiƒe—wole du eve. 26 Duawo katã kple wo ŋu lãnyiƒe siwo wotsɔ na Kohat viwo ƒe ƒome mamlɛawo la le du ewo. 27 Du siwo Gerson viwo,+ ame siwo tso Lewi viwo ƒe ƒomeawo me, xɔ tso Manase-to afã la mee nye: Golan+ le Basan si nye sitsoƒedu na amewula kple eŋu lãnyiƒe, kpakple Beestera kple eŋu lãnyiƒe—wole du eve. 28 Le Isakar-toa+ me la, woxɔ Kision kple eŋu lãnyiƒe, Daberat+ kple eŋu lãnyiƒe, 29 Yarmut kple eŋu lãnyiƒe, kpakple En-Ganim kple eŋu lãnyiƒe—wole du ene. 30 Le Aser-toa+ me la, woxɔ Misal kple eŋu lãnyiƒe, Abdon kple eŋu lãnyiƒe, 31 Helkat+ kple eŋu lãnyiƒe, kpakple Rehob+ kple eŋu lãnyiƒe—wole du ene. 32 Le Naftali-toa me la, woxɔ Kedes+ le Galilea si nye sitsoƒedu+ na amewula kple eŋu lãnyiƒe, Hamot-Dor kple eŋu lãnyiƒe, kpakple Kartan kple eŋu lãnyiƒe—wole du etɔ̃. 33 Gerson viwo ƒe duwo katã le woƒe ƒomewo nu le du wuietɔ̃ kple wo ŋu lãnyiƒewo. 34 Le Zebulon-toa+ me la, Merari viwo+ ƒe ƒomewo, ame siwo nye Lewi vi mamlɛawo, xɔ Yokneam+ kple eŋu lãnyiƒe, Karta kple eŋu lãnyiƒe, 35 Dimna kple eŋu lãnyiƒe, kpakple Nahalal+ kple eŋu lãnyiƒe—wole du ene. 36 Le Ruben-toa me la, woxɔ Bezer+ kple eŋu lãnyiƒe, Yahaz kple eŋu lãnyiƒe,+ 37 Kedemot kple eŋu lãnyiƒe, kpakple Mefaat kple eŋu lãnyiƒe—wole du ene. 38 Le Gad-toa+ me la, woxɔ Ramot le Gilead+ si nye sitsoƒedu na amewula kple eŋu lãnyiƒe, Mahanayim+ kple eŋu lãnyiƒe, 39 Hesbon+ kple eŋu lãnyiƒe, kpakple Yazer+ kple eŋu lãnyiƒe—wo katã le du ene. 40 Du siwo katã wotsɔ na Merari-ƒomeawo, siwo nye Lewi viwo ƒe ƒome mamlɛawo la, le du wuieve. 41 Lewi viwo ƒe du siwo katã le Israel-viwo ƒe anyigba dzi la le du blaene vɔ enyi kple wo ŋu lãnyiƒewo.+ 42 Lãnyiƒe le du siawo dometɔ ɖe sia ɖe ŋu; aleae du siawo dometɔ ɖe sia ɖe le. 43 Ale Yehowa tsɔ anyigba blibo la katã na Israel abe ale si wòka atam na wo tɔgbuiwo+ ene, eye woxɔe henɔ edzi.+ 44 Eye Yehowa na gbɔdzɔe wo godoo va kpe, abe ale si wòka atam na wo tɔgbuiwo+ ene, eye woƒe futɔwo katã dometɔ ɖeka pɛ hã mete ŋu nɔ te ɖe wo nu o.+ Yehowa tsɔ woƒe futɔwo katã de asi na wo.+ 45 Ŋugbe* nyui siwo katã Yehowa do na Israel ƒe aƒe la dometɔ ɖeka hɔ̃ hã medo kpo emevava o; wo katã va eme.+\n^ Alo, “Wodzidze nu tsɔ.”\n^ Alo, “Nya.”


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\n‘Mite Va Gbɔnye Eye Mana Dzudzɔ Mi’\nYESU KRISTO gblɔ be: ‘Mite va gbɔnye eye mana dzudzɔ mi.’ (Mateo 11:28) Amekpekpe ʋãdziname ka gbegbee nye si esia nye tso Kristo-hamea ƒe Tatɔ gbɔ! (Efesotɔwo 5:23) Ne míede ŋugble le nya mawo ŋu la, míagbe ŋudzedzekpɔkpɔ ɖeɖe fia ɖe akɔfafatsoƒe vevi aɖe—si nye hadede kple míaƒe gbɔgbɔ me nɔviŋutsu kple nɔvinyɔnuwo le Kristotɔwo ƒe kpekpewo me—ŋu o. Míewɔa ɖeka kple hakpala la godoo, amesi dzi ha be: “Aleke mehenyo, eye wòvivinae, ne nɔviwo le afi ɖeka!”—Psalmo 133:1.\nLe nyateƒe me la, ha si míedena le kpekpe mawo mee nye nyuitɔ kekeake, eye gbɔgbɔ me nɔnɔme si nɔa eme la nye esi me dedienɔnɔ kple dzidzɔ le. Ekema susu nyui aɖe tae sɔhɛ Kristotɔ aɖe gblɔ be: “Menɔa suku ŋkekea katã, eye wòtea ɖeɖi ŋunye. Gake kpekpeawo le nam abe tsiteƒe le dzogbe ene, afisi mekpɔa dzudzɔ le tsɔ nɔa te ɖe suku ŋkeke si kplɔe ɖo la nui.” Sɔhɛ Nigeriatɔ aɖe gblɔ be: “Meva kpɔe be hadede kplikplikpli kple amesiwo lɔ̃a Yehowa kpena ɖe ŋunye be manɔ eŋu kplikplikpli.”\nEsi Yehowa Ðasefowo ƒe Fiaɖuƒe Akpata nye nyateƒe tadeaguƒe le nutoa me ta la, ekpɔa hiahiã gã aɖe gbɔ. Le teƒe geɖe la, wowɔa kpekpe eve ya teti le Fiaɖuƒe Akpataa me kwasiɖa sia kwasiɖa, eye wodea dzi ƒo na Biblia-nusrɔ̃viwo be woate dede enumake bene woaɖe vi tso hadede tuameɖo me le afima.—Hebritɔwo 10:24, 25.\nHiahiã Kpata Aɖe\nGake ehiã be míade dzesii be menye Yehowa Ðasefowo katãe kpea ta le Fiaɖuƒe Akpata nyui me o. Fiaɖuƒegbeƒãɖelawo ƒe dzidziɖedzi nukutɔe le xexeame katã he hiahiã kpata aɖe vɛ. Fiaɖuƒe Akpata akpe geɖe gahiã kokoko, vevietɔ le dukɔ madeŋgɔwo me.—Yesaya 54:2; 60:22.\nLe kpɔɖeŋu me: Fiaɖuƒe Akpata ewo koe le Democratic Republic of Congo ƒe fiadu si me hame 290 le la me. Ehiã be woatu Fiaɖuƒe Akpata geɖe le dukɔ ma me kpata. Le Angola la, hame akpa gãtɔ kpena le gbagbagbe le esi Fiaɖuƒe Akpata ʋɛ aɖewo koe li ta. Hiahiã siawo tɔgbe le dukɔ bubuwo me.\nEyata tso ƒe 1999 me la, wowɔ ɖoɖo bene woatsɔ ana kpekpeɖeŋu Fiaɖuƒe Akpatawo tutu le dukɔ siwo me nuwo mede ame dzi le o me. Bene woate ŋu akpɔ xɔtudɔwo gbɔ le dukɔ mawo me la, Ðasefo bibiwo tsɔ wo ɖokui na faa be yewoana kpekpeɖeŋu. Ne wotsɔ agbagbadzedze siawo kpe ɖe lɔlɔ̃nu faa dɔwɔla siwo le nutoa me ƒe ɖokuitsɔtsɔsavɔ ƒe gbɔgbɔ kple ɖokuitsɔtsɔna ŋu la, emetsonuawo dea dzi ƒo ŋutɔ. Le ema wɔwɔ me la, Ðasefo siwo le dua me le vi ɖem tso hehe si xɔm wole la me. Esiawo katã le nanam be wole Fiaɖuƒe Akpata ƒe hiahiãwo gbɔ kpɔm le woƒe dukɔ vovovoawo me.\nLe mɔ sia nu la, wokpea asi ɖe Fiaɖuƒe Akpata tutudɔa ŋu le mɔ bɔbɔe aɖe si me wozãa nutoa me mɔnuwo kple xɔtunuwo le la nu. Menye Fiaɖuƒe Akpata ƒe hiahiã gã si li la gbɔ kpɔkpɔ koe nye taɖodzinua o, ke be woatrɔ asi le edzadzraɖo ƒe mɔnu aɖe si sɔ ɖe nutoa me ƒe nɔnɔmewo nu hã ŋu.—Korintotɔwo II, 8:14, 15.\nŊusẽ kae agbagba siwo dzem wole be woatu tadeaguƒewo la le kpɔkpɔm ɖe amewo dzi? Le ƒe 2001 ƒe gɔmedzedze la, nyatakaka aɖe si tso Malawi gblɔ be: “Nusiwo wowɔ le dukɔ sia me la wɔ dɔ ɖe ame dzi ŋutɔ. Le ɣleti eve siwo gbɔna me la, míawu Fiaɖuƒe Akpata bubuwo tutu nu akpee.” (Nɔnɔmetata 1 kple 2) Le Togo la, lɔlɔ̃nu faa dɔwɔlawo te ŋu tu Fiaɖuƒe Akpata kpokploe geɖe le ɣleti siwo va yi nyitsɔ laa me. (Nɔnɔmetata 3) Lɔlɔ̃nu faa dɔwɔlawo ƒe dɔ nyui wɔwɔ hã le ewɔm be wole Fiaɖuƒe Akpata siwo sɔ tum le Mexico, Brazil, kple dukɔ bubuwo me.\nHamewo kpɔe be ne wotu Fiaɖuƒe Akpata aɖe la, nutoa me tɔwo dea dzesii be Yehowa Ðasefowo anɔ yewo dome ɖaa. Edze abe esesẽ na ame geɖe be woade ha kple Ðasefoawo vaseɖe esime tadeaguƒe si sɔ la su wo si ene. Nafisi-hamea, si le Malawi, ka nya ta be: “Fifia si Fiaɖuƒe Akpata si sɔ su mía si la, eva le ɖaseɖiɖi nyui aɖe zum. Eyata ele bɔbɔe be míadze Biblia-nusɔsrɔ̃ gɔme.”\nKrake-hamea, si le Benin, me tɔwo do fewuɖuɖu geɖe ƒe dzi le ƒe siwo va yi me elabena ne wotsɔ Fiaɖuƒe Akpata xoxoa sɔ kple sɔlemexɔ aɖewo la, enye tsigãdzixɔ. (Nɔnɔmetata 4) Fifia, Fiaɖuƒe Akpata yeye nyui aɖe, si fiaa afisi woakpɔ nyateƒe tadedeagu le eye bubu le eŋu la le hamea si. (Nɔnɔmetata 5) Fiaɖuƒegbeƒãɖela 34 ye nɔ hame sia me, eye ame 73 ye vaa kpekpeawo le Kwasiɖagbewo le mama dedie nu, gake ame 651 ye va Fiaɖuƒe Akpataa ŋukɔkɔ ƒe wɔnaa teƒe. Wo dometɔ akpa gãtɔ nye dua me tɔ siwo dzi wòwɔ dɔ ɖo be Ðasefoawo te ŋu tu akpata le ɣeyiɣi kpui aɖe ko me la. Esi Zimbabwe ƒe alɔdzedɔwɔƒea trɔ kpɔ alesi nuwo yinae tsã le go sia me la, woŋlɔ bena: “Ne wonya tu Fiaɖuƒe Akpata yeye aɖe la, kpekpea valawo ƒe xexlẽme dzina ɖe edzi zi gbɔ zi eve ɣeawokatãɣi le ɣleti ɖeka me.”—Nɔnɔmetata 6 kple 7.\nÐikeke mele eme o be, Fiaɖuƒe Akpata yeye geɖeawo na be Kristotɔ ɖeadzɔgbewo kple ɖetsɔlemetɔwo siaa kpɔa teƒe si woaxɔ gbɔgbɔ me dzideƒoname le. Esi Ðasefo aɖe si le Ukraine ƒe hamea dze Fiaɖuƒe Akpata yeyea zazã gɔme la, egblɔ be: “Dzi le mía dzɔm ŋutɔ. Mía ŋutɔwo míekpɔ alesi Yehowa kpena ɖe eƒe amewo ŋui kple míaƒe ŋkuwo. Fifia kakaɖedzi sẽŋu su mía si be Yehowa ayi edzi anɔ kpekpem ɖe mía ŋu.”\n[Aɖaka/Nɔnɔmetata siwo le axa 10, 11]\nWokpɔ Ŋudzedze Ðe Kpekpeɖeŋu si Wona Lɔlɔ̃tɔe Ŋu\nEnye dzidzɔ manyagblɔ aɖe na Yehowa Ðasefowo be woakpɔ ŋgɔyiyi si wowɔ kabakaba le Fiaɖuƒe Akpata siwo hiã kpata le xexeame godoo la gbɔ kpɔkpɔ me. Yehowa subɔlawo ƒe xexlẽme si yi edzi le dzidzim ɖe edzi le dukɔ vovovowo me bia be woatu Fiaɖuƒe Akpata yeye geɖe le ɣeyiɣi siwo gbɔna me. Nusitae wòle aleae nye be, le ƒe 2001 ƒe subɔsubɔƒea me la, woɖo hame yeye 32 kwasiɖa sia kwasiɖa le mama dedie nu! Hame mawo hiã na teƒe si woakpe ta ahasubɔ le.\nNyabiabia si ate ŋu ado mo ɖae nye be, ‘Afikae míekpɔa ga tsonae tsɔ kpɔa dɔ siawo abe Fiaɖuƒe Akpata yeyewo tutu ene, vevietɔ le dukɔ siwo me ganyawo mede nɔviwo dzi le o, la gbɔe?’ Ŋuɖoɖoa lɔ Mawu ƒe kpekpeɖeŋu kple amegbetɔwo ƒe dɔmenyowɔwɔ siaa ɖe eme.\nLe wɔwɔ ɖe eƒe ŋugbedodoa dzi le nyateƒe me la, Yehowa kɔa eƒe gbɔgbɔ kɔkɔe ɖe eƒe subɔlawo dzi “bene woawɔ dɔmenyo, eye woanye kesinɔtɔwo le nu nyui wɔwɔ me, woalɔ̃ nunana ame, woalɔ̃ hadede.” (Timoteo I, 6:18) Mawu ƒe gbɔgbɔ ʋãa Yehowa Ðasefowo be woado alɔ Fiaɖuƒegbeƒãɖeɖedɔa le mɔ ɖesiaɖe nu—to woƒe ɣeyiɣi, agbagbadzedze, ŋusẽ, kple nunɔamesi bubuwo zãza ɖe Kristotɔwo ƒe dɔwɔnawo ŋu me.\nNunana faa ƒe gbɔgbɔe ʋãa Ðasefowo kple ame bubu siwo na kpekpeɖeŋu le kekeɖenu kple xɔtudɔwo wɔwɔ me le ganyawo gome. Tsɔ kpe ɖe gakpekpeɖeŋu si wonana be woatsɔ akpɔ hame si me wole ƒe ganyawo gbɔ ŋu la, wodzɔa nu be woatsɔ akpɔ xɔtudɔwɔnawo gbɔ le xexeame ƒe akpa bubuwo.\nLe hame ɖesiaɖe me la, aɖaka siwo dzi woŋlɔ “Nudzɔdzɔ Hena Xexeame Katã ƒe Dɔa—Mateo 24:14” ɖo la li. Amesiame ate ŋu adzɔ nu faa ɖe wo me ne elɔ̃. (Fiawo II, 12:10) Míekpɔa ŋudzedze ɖe nudzɔdzɔwo, gãwo kple suewo siaa, ŋu. (Marko 12:42-44) Wozãa ga siawo ɖe mɔ vovovowo nu le alesi hiahiãa le nu, si me Fiaɖuƒe Akpatawo tutu hã le. Womezãa ga siawo tsɔ xea fe na dɔmemegã fetu gã xɔlawo o, elabena wo dometɔ aɖeke mele Yehowa Ðasefowo dome o.\nÐe nusiwo wodzɔna hena xexeame katã ƒe dɔa kpɔa eƒe taɖodzinua gbɔe? Ẽ, wokpɔa egbɔ. Alɔdzedɔwɔƒe si le Liberia—dukɔ si ŋu dukɔmeviʋa gblẽ nu le vevie—ka nya ta be dɔmakpɔwɔe kple ganyawo ƒe kuxi sesẽwo me tomee Ðasefoawo le le dua me. Alekee Yehowa ƒe ame siwo le du sia me la ate ŋu awɔ be tadeaguƒe siwo sɔ nyuie la nasu wo si? Alɔdzedɔwɔƒea gblɔ be: “Woazã nɔvi siwo le dukɔ bubuwo me ƒe lɔlɔ̃nu faa nudzɔdzɔ atsɔ akpɔ dɔa gbɔe. Lɔlɔ̃ ƒe ɖoɖo si me nunya le ka gbegbee nye esi!”\nDua me nɔviwo hã dzɔa nu, togbɔ be ganyawo mede wo dzi o hã. Afrika-dukɔ, si nye Sierra Leone, ka nya ta be: “Dua me nɔviwo do alɔ dɔa eye wònye dzidzɔ na wo be yewoazã yewoƒe ŋusẽ kple ga ɖesiaɖe si yewoate ŋu adzɔ la ɖe dɔa ŋu atsɔ ado alɔ Fiaɖuƒe Akpatawo tutui.”\nƑo ye katã ta la, xɔtutu ƒe agbagbadzedze siawo hea kafukafu vɛ na Yehowa. Nɔvi siwo le Liberia gblɔ dzonɔamemetɔe be: “Tadeaguƒe nyui siwo sɔ tutu le dukɔa me godoo aɖee afia amewo be nyateƒe subɔsubɔ anɔ anyi ɖaa eye wòakɔ Mawu ƒe ŋkɔ gã la ŋu ahaɖo atsyɔ̃ nɛ.”\nƉoe Ɖe Amewo Ɖoe Ɖe Amewo Dzidziɖedzi Wɔnuku na Kekeɖenu Hiã Kpata\nw02 5/15 axa 8-11


GBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nROMATƆWO ƒe tsimɔwo nye blemaɖaŋudɔ siwo ɖe dzesi wu la dometɔ aɖewo. Romatɔwo ƒe anyigbanunɔla kple tsidzikpɔla Sexto Yulio Frontino si nɔ agbe le ƒe 35 Do Ŋgɔ Na Yesu va se ɖe ƒe 103 Kristotɔwo Ŋɔli gblɔ be: “Ne èlɔ̃ la àte ŋu atsɔ aɖaŋudɔ vevi siawo siwo hea tsi geɖe yinɛ na amewo asɔ kple Piramid maɖevi mawo kple Helatɔwo ƒe aɖaŋudɔ xɔŋkɔ siwo menye viɖenu aɖeke o!” *\nNu Ka Tae Wohiã Be Woatu Tsimɔwo?\nZi geɖe la, wotsoa blemaduwo ɖe afi siwo tsi sɔ gbɔ ɖo taŋtaŋ, eye nenema ke ko wòle le Roma hã gome. Le gɔmedzedzea me la, Tiber Tɔsisia, tɔsisi suesuewo kple vudo siwo le afi mawo me tsiwo dea dua me tɔwo nu. Gake tso ƒe alafa enelia Do Ŋgɔ Na Yesu me la, amewo de asi agbɔsɔsɔ me ɖe Roma-dua me kabakaba, eye tsi ƒe hiahiã hã dzi ɖe edzi nenema.\nEsi wònye be ame ʋɛ aɖewo ƒe aƒe me koe tsi le ta la, Romatɔ ɖekaɖekawo kple dukɔa tu hahootsileƒe alafa geɖewo. Woʋu tsileƒe gbãtɔ si wotu le Roma-dua me la nu le ƒe 19 Do Ŋgɔ Na Yesu me, eye Akwa Virgo tsimɔ me tsi wozãna nɛ. Tsimɔa tula Markus Agripa, kesinɔtɔ gã aɖe si nye Kaisaro Augusto ƒe xɔlɔ̃ vevi aɖe, zã eƒe ga gbogbo aɖe ɖe beléle na tsimɔ sia kple Roma-dua ƒe tsikpɔmɔnuwo keke ɖe enu dɔwo ŋu.\nTsileƒewo va zu hadomewɔnawɔƒewo hã, eye abɔwo kple agbalẽdzraɖoƒewo nɔa tsileƒe gãtɔwo gɔ̃ hã. Ne tsi siawo siwo womate ŋu axe mɔ na wo dzo le tsileƒeawo la, woyia afɔdzidowo me, eye woɖea ɖinuwo le wo me heɖea afɔdziwo le afɔdzido siwo le tsileƒe siawo ŋu me la hã me.\nTsimɔwo tutu kple Beléle Na Wo\nNe èse woyɔ “Roma-tsimɔwo” la, xɔ tsrala siwo mlo ɖe anyigba ʋuu yi didiƒe ʋĩ ke la dzie wò susu yina? Le nyateƒe me la, tsimɔa ƒe akpa 20 le alafa me koe nyea xɔ tsrala, eƒe akpa gãtɔ nɔa gu me. Ewɔwɔ alea kpɔa tsimɔa ta, eye wònana hã be megblẽa nu le agble alo teƒe siwo wòto la ŋu boo o. Le kpɔɖeŋu me, Akwa Markia si nu wowu le ƒe 140 Do Ŋgɔ Na Yesu la ƒe didime ade kilometa 92, gake eƒe akpa si nye xɔ tsrala anye kilometa 11 kple nu vi aɖe ko.\nHafi tsimɔtulawo natu tsimɔ aɖe la, wodoa ŋgɔ doa tsi si woakpɔ la ƒe nyonyome kpɔ, ale si wowɔnae nye be wodoa tɔsisi si me tsi wodi be yewoazã la ƒe kɔ̀kɔme, eƒe sisi kple eƒe vivi kpɔ. Woléa ŋku ɖe nutoa me tɔ siwo noa tɔsisia me tsiawo ƒe lãmesẽ hã ŋu. Ne wonya da asi ɖe teƒe aɖe dzi be woatu tsimɔ ɖe afi ma ko la, anyigbadzidzelawo bua afi siwo wòle be tsimɔa nato, eƒe anyiyiyi, dziyiyi, lolome kple eƒe didime ŋu. Edze ƒãa be kluviwoe wozãna le tsimɔwo tutu me. Ate ŋu axɔ ƒe geɖe hafi woawu tsimɔ ɖeka tutu nu, esia wɔe be tsimɔtutu xɔ asi ŋutɔ, vevietɔ ne ehiã be woatu xɔ tsralawo kpe ɖe eŋu.\nGakpe ɖe eŋu la, ele be woalé be na tsimɔwo ahakpɔ wo ta. Ɣeaɖeɣi la, Roma-dua xɔ ame asiwo ade 700 be woalé be na tsimɔawo. Wowɔa nane siwo woazã le beléle na tsimɔwo me la hã kpena ɖe tsimɔawo ŋutɔ ŋu zi ɖeka. Le kpɔɖeŋu me, woɖea towo alo dowo yia tsimɔa ƒe akpa siwo le gu me la ŋu. Ne ehiã be woawɔ dɔ gã aɖe le tsimɔwo ŋu la, tsimɔtulawo tea ŋu trɔa mɔ na tsiawo le tsimɔa ƒe afi si gblẽ la yia teƒe bubu.\nRoma-dua Me Tsimɔwo\nLe ƒe alafa etɔ̃lia ƒe gɔmedzedze la, tsimɔ gã 11 sɔŋue wozãna le Roma-dua me. Wotu tsimɔ gbãtɔ si woyɔna be Akwa Apia le ƒe 312 Do Ŋgɔ Na Yesu me, edidi kilometa 16 kple nu vi aɖe ko, eye eƒe akpa sia akpa kloe le gu me. Akwa Klaudia si ƒe akpa aɖe gakpɔtɔ li egbea la, didi kilometa 69, eye eƒe akpa si nye xɔ tsrala ƒe didime ade kilometa 10, eye xɔ tsrala ma ƒe akpa aɖewo kɔkɔ meta 27 sɔŋ!\nTsi gbogbo ka gbegbee toa dua ƒe tsimɔ mawo me? Tsi gbogbo aɖe ŋutɔe! Tsi lita miliɔn alafa ɖeka blaasieke (190,000,000) sina toa Akwa Markia si ŋu míeƒo nu tsoe va yi la me yia Roma gbe sia gbe. Ne nuheŋusẽ he tsia va ɖo dua me ko la, esina yia nugo gãgãwo me eye wòtsoa afi mawo yia nugo bubu siwo maa tsiawo yia teƒe bubuwo la me. Tso nugo siawo me la, tsiawo yia teƒe vovovo siwo woawɔ wo ŋu dɔ le. Ame aɖewo bu akɔnta be Roma-tsimɔwo va de ŋgɔ ale gbegbe be dua me tɔ ɖe sia ɖe ate ŋu akpɔ tsi agbɔsɔsɔ si wu lita 1,000 gbe sia gbe.\nAgbalẽ si nye Roma-tsimɔwo Kple Tsikpɔmɔnuwo (ele yevugbe me) gblɔ be esi Roma Fiaɖuƒea va le ta kekem ɖe edzi la, “Romatɔwo tsɔ tsimɔtutu yi afi sia afi si woyi.” Ame siwo zɔa mɔ yia Asia Sue, France, Spain kple Dziehe Afrika agate ŋu akpɔ blemaɖaŋudɔ ɖedzesi sia wòawɔ nuku na wo.\n^ mm. 2 Menye Romatɔwoe nye ame gbãtɔ siwo tu tsimɔwo o. Blemadukɔ bubuwo abe Asiriatɔwo, Egiptetɔwo, Indiatɔwo kple Persiatɔwo ene hã tu tsimɔwo do ŋgɔ na Romatɔwo.


Aleke Maɖo Dze Kple Dzinyelawo?\nNe wò kple dziwòlawo dome le nyuie la, agbea anɔ bɔbɔe na wò wu.\nKpɔ nudzɔdzɔ sia ɖa le susu me: Kuɖa fiẽ mee. Geoff si xɔ ƒe 17 la wɔ eƒe aƒemedɔwo vɔ, fifia ate ŋu aɖi ɖe eme azɔ! Enɔ anyi ɖe zikpui me bɔkɔɔ, eye wòsi television le kpɔkpɔm.\nƔemaɣi tututu la, Papa va tɔ ɖe ʋɔtrua nu heɖo adã.\n“Geoffrey! Nu ka tae nèle ɣeyiɣi gblẽm le afi sia le television kpɔm evɔ wòhiã be nàkpe ɖe nɔviwò ŋu wòawɔ eƒe sukudɔdeasiwo hafi? Mesea nu o!”\nGeoff te gbe be; “Egadzɔ ake.”\nPapa bi ɖe ŋgɔ hebia be “Ðekakpui, èbe aleke?”\nGeoff gbɔ fũu hetro ŋku gblɔ be, “Papa, nyemegblɔ nya aɖeke o.”\nFifia dzi ku Papa vevie eye wògblɔ kple adã be, “Mègaƒo nu nam kple gbe ma o!”\nNe wòe nye Geoff ɖe, nu kae nàwɔ be nàƒo asa na nɔnɔme sia?\nDzeɖoɖo kple dziwòlawo le abe ʋukuku ene. Ne èdo go mɔxenu aɖe le mɔ dzi la, àte ŋu adze to mɔ bubu.\nLE KPƆÐEŊU ME:\nNyɔnuvi aɖe si ŋkɔe nye Leah gblɔ be: “Esesẽna nam ŋutɔ be maɖo dze kple tɔnye. Ɣeaɖewoɣi ne mele nya aɖe gblɔm nɛ la, enɔa anyi sẽe ko gblɔna be, ‘Ðe nèle nya aɖe gblɔm nama?’”\nLEAH ATE ŊU AWƆ NU ETƆ̃ YA TETI.\nA. Ado ɣli ɖe tɔa ta.\nLeah ado ɣli agblɔ be, “Nya vevi aɖe gblɔm mele na wò la! Ðo tom!”\nB. Adzudzɔ nuƒoƒo na tɔa.\nLeah atiae ko be yemagaƒo nu tso yeƒe kuxia ŋu na ye tɔ o.\nD. Alala ɣeyiɣi nyuitɔ hafi wòagaƒo nu tso nya la ŋu.\nLeah atiae be yeaƒo nu na tɔa ŋkume-kple-ŋkume alo aŋlɔ agbalẽ nɛ tso eƒe kuxia ŋu.\nMɔnu siawo dometɔ kae nàkafu na Leah?\nBU EŊU KPƆ: Leah tɔa ƒe susu mele egbɔ o—eya ta mede dzesii gɔ̃ hã be ete ɖe edzi o. Eya ta ne Leah wɔ nu gbãtɔ la, tɔa mase nu si tae wòle ɣli dom ɖe eta la gɔme o. Anɔ eme godoo be ne Leah wɔ nu sia la, tɔa maɖo toe o, eye esia anye bubumademade tɔa ŋu hã. (Efesotɔwo 6:2) Eya ta nu sia wɔwɔ made wo dometɔ aɖeke dzi o.\nNe mɔxenu aɖe le mɔ dzi la, mefia be mɔa ƒe seƒee nye ema o, eya ta àte ŋu ato mɔ aɖe dzi ana wò kple dziwòlawo dome nanɔ nyuie\nTogbɔ be nu evelia wɔwɔ le bɔbɔe wu hã la, maɖe vi nɛ o. Nu ka tae? Elabena ele be Leah nagblɔ eƒe kuxia na tɔa hafi wòate ŋu akpe ɖe eŋu wòakpɔ kuxia gbɔ ale si dze, gake hafi tɔa nate ŋu akpe ɖe eŋu la, ele be wòanya nu tso nɔnɔme si me tom Leah le la ŋu. Ne Leah zi kpi la, ke tɔa mate ŋu awɔ nu siawo dometɔ aɖeke o.\nGake ne Leah wɔ nu etɔ̃lia ya la, ke meɖe mɔ mɔxenu ma zu mɔ ƒe seƒe nɛ o. Eya ta eɖoe be yeagadzro nya la me kple ye tɔa ɣebubuɣi. Ne Leah tiae be yeaŋlɔ agbalẽ na tɔa la, eƒe dzi adze eme enumake.\nAgbalẽa ŋɔŋlɔ akpe ɖe eŋu hã be wòaŋlɔ nya siwo tututu wòdi be yeagblɔ la eme nakɔ nyuie. Ne Leah tɔ xlẽ agbalẽa la, ase eƒe kuxia gɔme nyuie wu. Eya ta nu etɔ̃lia wɔwɔ aɖe vi na Leah kple tɔa siaa. Leah ɖaɖo dze kple tɔa ŋkume-kple-ŋkume alo ŋlɔ agbalẽ nɛ o, ewɔ ɖe Biblia ƒe aɖaŋuɖoɖo si nye be “míati nu siwo hea ŋutifafa vanɛ” yome la dzi.—Romatɔwo 14:19.\nNu bubu kawoe Leah ate ŋu awɔ?\nBu wo dometɔ ɖeka ŋu eye nàŋlɔe ɖi. Eye nàŋlɔ nu si ate ŋu ado tso nuwɔna ma me ɖi.\nAÐAŊUÐOÐO NYUI SIWO LE BIBLIA ME\n“Bu fofowò kple dawò.”—Efesotɔwo 6:2.\n“Ame sia ame naɖe abla le nusese me, nanɔ blewu le nuƒoƒo me, nanɔ blewu le dziku me.”—Yakobo 1:19.\nMÈGAGBLƆ NYA SIWO GƆME DZIWÒLAWO ASE BUBUI O\nÐo ŋku edzi be menye ɣesiaɣie dziwòlawo sea nya siwo nègblɔna gɔme abe ale si tututu nègblɔ woe ene o.\nDziwòlawo be nàgblɔ nu si tae mèle dzidzɔ kpɔm o la na yewo, eye nègblɔ be: “Nyemedi be maƒo nu tso eŋu o.”\nDziwòlawo ya se egɔme be: “Nyemeka ɖe mia dzi agblɔ nye nyawo na mi o. Magblɔ nye nyawo na xɔ̃nyewo boŋ.”\nTsɔe be èle nɔnɔme sesẽ aɖe me tom eye dziwòlawo di be yewoakpe ɖe ŋuwò, gake nègblɔ na wo be: “Migatsi dzi o. Nye ŋutɔ mate ŋu akpɔ egbɔ.”\nAleke dziwòlawo ase egɔmee?\nAleke nàɖo nyaa ŋu wòanyo wu?\nNe megase le ɖokuinye me be magbe dzeɖoɖo kple dzinyelawo la, nu kae mawɔ?\nNe dzinyelawo ƒoe ɖe nunye be maƒo nu tso nya aɖe si ŋu nyemedi be maƒo nu tsoe o ŋu la, nu kae mawɔ?\nƉoe Ɖe Amewo Ɖoe Ɖe Amewo Aleke Maɖo Dze Kple Dzinyelawo?


GBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zande Zulu\nEla Bali la\nAme aɖewo anɔ eŋu bum nenye be nyateƒee David kple Goliat ƒe ŋutinyaa nye loo alo nyakpakpae wònye. Ðe susu ma va ta me na wò esime nèle nyati si do ŋgɔ la xlẽma? Ne nenemae la, míeɖe kuku, bu biabia etɔ̃ siwo gbɔna ŋu kpɔ.\n1 | Nyateƒee wònye be ame aɖe kɔkɔ meta 3 kloea?\nBiblia gblɔ be Goliat kɔ “abɔklugui ade kple asi ɖeka.” (1 Samuel 17:4) Abɔklugui si wowɔnɛ la le sentimeta 44 kple afã, eye asi ɖeka la hã nye sentimeta 22 kple nu vi aɖe. Ne wobu akɔnta la, eƒe kɔkɔme ade meta 3 kloe. Ame aɖewo tea tɔ ɖe edzi be Goliat mate ŋu akɔkɔ nenema gbegbe o, gake bu nya sia ŋu kpɔ: Egbea la, ame si kɔkɔ wu le xexea me la ƒe kɔkɔmee nye meta 2 kple sentimeta 70. Esia fia be Goliat kɔkɔ wu ame ma sentimeta 15. Ðe esia mate ŋu adzɔ oa? Refaim ƒe dzidzimeviwo, siwo nye ame dzɔtsuwo la domee Goliat dzɔ tso. Egiptetɔwo ƒe nuŋlɔɖi aɖe si li tso ƒe alafa 13 lia Do Ŋgɔ Na Yesu (D.Y.) me la gblɔ be aʋawɔla dziŋɔ aɖewo nɔ Kanaan-nyigba dzi, siwo kɔkɔ wu meta 2 kple sentimeta 40. Esia fia be togbɔ be Goliat ƒe kɔkɔme mebɔ o hã la, esia menye nu si mate ŋu adzɔ o.\n2 | Ðe David nye ame si nɔ anyi kpɔ ŋutɔŋutɔa?\nTsã la, agbalẽnyala aɖewo nɔ gbɔgblɔm be Fia David aɖeke menɔ anyi kpɔ o, eye wogblɔna be eŋutinyawo nye nyakpakpawo, gake fifia, asesẽ be woagblɔ nya ma. Nu si tae nye be, blemaduwo nɔƒe kulawo ke ɖe nuŋɔŋlɔ si nye “David ƒe aƒe,” si woɖe ɖe kpe dzi tso blema ke la ŋu. Gakpe ɖe eŋu la, Yesu Kristo ƒo nu tso David ŋu be enye ame si nɔ anyi kpɔ. (Mateo 12:3; 22:43-45) Dzidzimenuŋlɔɖi vovovo eve, siwo me woyɔ dzidzimeawo le tsitotsito la, ɖo kpe edzi be Yesue nye Mesia la, eye nuŋlɔɖiawo ɖee fia be Fia David ƒe ƒomea mee wòdzɔ tso. (Mateo 1:6-16; Luka 3:23-31) Eme kɔ ƒãa be David nye ame si nɔ anyi kpɔ vavã.\n3 | Teƒe aɖe si li ŋutɔŋutɔe David kple Goliat ƒe ŋutinyaa dzɔ lea?\nBiblia gblɔ be Ela Bali la mee wowɔ aʋaa le. Gake egagblɔ nya bubuwo tsɔ ɖɔ afi si tututu aʋaa dzɔ le esi wògblɔ be Filistitɔwo ƒu asaɖa anyi ɖe togbɛ aɖe ŋu le du eve siwo nye Soko kple Azeka dome. Israel viwo hã ƒu asaɖa anyi ɖe balia ƒe go kemɛ dzi le togbɛa ŋu. Teƒe siwo li ŋutɔŋutɔwoe wonyea?\nNya si ame aɖe si ɖi tsa yi afi ma nyitsɔ laa la gblɔe nye esi: “Ame si kplɔ mí tsae le nutoa me la kplɔ mí yi Ela Bali la me, gake eya ŋutɔ nye ame aɖe si metsɔ ɖeke le mawusubɔsubɔnyawo me o. Míeto afɔmɔ aɖe dzi lia togbɛ aɖe yi etame. Esi míenɔ balia me kpɔm ɖaa la, ena míexlẽ 1 Samuel 17:1-3. Eyome, efia asi teƒe aɖe le balia megbe ɖaa hegblɔ be: ‘Du si zu aƒedo le miame ɖaa lae woyɔna be Soko le blema.’ Azɔ, efia asi akpa bubu hegblɔ be, ‘Du si woyɔna be Azeka lae nye ema le ɖusime ɖaa. Filistitɔwo ƒu asaɖa anyi ɖe teƒe aɖe le du eve mawo dome, le togbɛ siwo dze ŋgɔ mi la gbɔ lɔƒo. Ema afia be míele tsitre ɖe afi si Israel viwo ƒu asaɖa anyi ɖo.’ Mekpɔe ɖaa le susu me be afi si metɔ ɖo lae Saul kple David nɔ tsitre ɖo. Eyome míeɖi tso togbɛa dzi ge ɖe balia me, eye míetso tɔʋu si ƒu keŋkeŋ kloe, si me kpewo le fũu. Ɣemaɣi tututu la, ɖeko nye susu yi David dzi be eyae nye ema bɔbɔ le kpe zɔzrɔ̃e atɔ̃ siwo dometɔ ɖeka wòtsɔ wu Goliat la fɔm.” Esi tsaɖila sia kple tsaɖila bubuawo kpɔe be Biblia ƒe ŋutinyaa sɔ pɛpɛpɛ kple nu siwo kpɔm yewole la, ewɔ dɔ ɖe wo dzi ale gbegbe.\nSusu aɖeke meli si tae ame aɖe nake ɖi be ŋutinya sia menye nyateƒe o. Eku ɖe ame siwo nɔ anyi kpɔ kple teƒe siwo li ŋutɔŋutɔ ŋu. Esi gale vevie wue nye be, ŋutinya sia nye Mawu ƒe Nya si tso gbɔgbɔ me la ƒe akpa aɖe, eya ta nyateƒe Mawu, Ame si “mate ŋu aka aʋatso o” la gbɔe wòtso.—Tito 1:2; 2 Timoteo 3:16.


Ke Ne Lãmesẽkuxiwo Ðe Kpe Nam Ðe?—Akpa 2 | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hebrew Hiligaynon Hungarian Iban Icelandic Iloko Indonesian Italian Japanese Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Myanmar Norwegian Nzema Oromo Ossetian Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Tetun Dili Thai Tsonga Turkish Turkmen Ukrainian Umbundu Vietnamese Xhosa Yoruba Zulu\nLãmesẽkuxi ƒomevi vovovowoe li.\nAme aɖewo tɔ dzena le gota wokpɔna, gake ame bubuwo ya tɔ nɔa ememe.\nLãmesẽkuxi aɖewo nɔa anyi sẽe gadzona, gake bubuwo ya nɔ anyi ɖaa eye wòhiãna be woakpe akɔ kplii gbe sia gbe.\nWotea ŋu daa wo dometɔ aɖewo alo léa wo nu, gake ɖewo ya nu nɔa sesẽm eye wotea ŋu wua ame gɔ̃ hã.\nSɔhɛwo dzea ŋgɔ lãmesẽkuxi siwo katã ŋu míeƒo nu tsoe fifia. Nya siwo wo dometɔ ene siwo le avu wɔm kple lãmesẽkuxi siawo tɔgbi gblɔ la dze le nyati sia me. Ne dɔléle aɖe ɖe kpe na wò la, nya siwo wogblɔ ate ŋu ade dzi ƒo na wò.\nNu si sesẽna nam wue nye be malɔ̃ ɖe edzi be dɔnɔe menye. Medina be mawɔ nu gbogbo aɖewo, gake nu siwo nɔnɔmea ɖe mɔ be mawɔ gbe sia gbe koe metea ŋu wɔna.\nLãmekadɔléle aɖe le ŋunye si wɔnɛ be nyatakakawo metea ŋu tsoa ahɔhɔ̃a gbɔ yia ŋutilã ƒe akpa bubuwo tututu o. Ɣeaɖewoɣi la, nye ŋutilã ƒe akpa ɖewo, tso ta va ɖo afɔgɔme, ʋuʋuna alo tuna. Nu siwo le bɔbɔe gɔ̃ hã wɔwɔ sesẽna nam. Esesẽna nam be mazɔ, maƒo nu, maxlẽ nu, aŋlɔ nu alo awɔ dɔ bubuwo. Ne nɔnɔmeawo sesẽ nam ŋutɔ la, hamemetsitsi siwo le míaƒe hamea me doa gbe ɖa kplim, eye nye dzi dzea eme enumake.\nLe kuxi ɖe sia ɖe me la, mesena le ɖokuinye me be Yehowa Mawu li kplim ɣesiaɣi eye wòdoa ŋusẽm. Nyemedina be maɖe mɔ nye dɔlélea nawɔe be mado kpo esubɔsubɔ bliboe o. Nye taɖodzinu vevi aɖee nye be makpe ɖe amewo ŋu woasrɔ̃ nu tso Biblia me ŋugbedodo si nye be madidi o Yehowa Mawu ana anyigba nazu paradiso, afi si fukpekpe maganɔ o, la ŋu.—Nyaɖeɖefia 21:1-4.\nBu nya sia ŋu: Abe ale si Guénaelle wɔe ene la, mɔ kawo nue wò hã àte ŋu akpe ɖe ame bubuwo ŋu le?—1 Korintotɔwo 10:24.\nEsi mexɔ ƒe 16 la, ɖɔktawo kpɔ ahɔhɔ̃mekansa vɔ̃ɖi aɖe le ŋunye. Wogblɔ nam be ŋkeke enyi koe maganɔ agbe. Eye menɔ avu wɔm kple dɔléle ma tso ɣemaɣi va ɖo egbe.\nFifia metu le nye ɖusikpa dzi elabe ɖusikpa dzie kansaa le. Esi nyemetea ŋu zɔna o ta ehiã be ame aɖe nanɔ gbɔnye le aƒea me anɔ kpekpem ɖe ŋunye.\nEsi dɔlélea nyra ɖe edzi la, nye nuƒo me megakɔna o. Tsã la, mewɔa nu geɖewo. Mekua skii le tsi dzi, eye meƒoa basketball kple volleyball hã. Esi wònye Yehowa Ðasefoe menye ta la, medoa vevie nu le Kristotɔwo ƒe gbeƒãɖeɖedɔa hã me. Nyemeka ɖe edzi be ame geɖe ate ŋu ase ale si wosesẽ be ŋutete maganɔ ame ŋu wòawɔ nu siwo wɔwɔ doa dzidzɔ nɛ vevie la o gɔme o.\nNya siwo le Yesaya 57:15 de dzi ƒo nam ŋutɔ, elabe wona kakaɖedzim be Yehowa Mawu li kple ‘ame siwo wogbã gudugudu’ la eye wòléa be na wo. Eye ŋugbe si Yehowa do le Yesaya 35:6 be magazɔ ake eye manɔ lãmesẽ blibo me asubɔ ye la hã dea dzi ƒo nam.\nTogbɔ be nye dɔlélea nu sẽna ɣeaɖewoɣi ŋutɔ hã la, meka ɖe edzi be Yehowa li kplim. Ne nu te ɖe dzinye alo mele vɔvɔ̃m be nye agbe nu le yiyi ge la, medoa gbe ɖa na ame ɖeka si mate ŋu aƒo nu na ɣesiaɣi la. Naneke mate ŋu amam ɖa tso Yehowa ƒe lɔlɔ̃ la gbɔ o.—Romatɔwo 8:39.\nZachary ku esime míebia gbee ƒe ɣleti eve megbe, exɔ ƒe 18. Exɔe se vevie be Mawu afɔ ame kukuwo woava nɔ paradiso me le anyigba dzi va se ɖe gbe si gbe wòku.\nBu nya sia ŋu: Aleke gbedodoɖa ate ŋu akpe ɖe ŋuwò be nàkpɔtɔ anɔ Mawu ƒe lɔlɔ̃ la me abe Zachary ene?\nEsi wodzim eye mexɔ ŋkeke ʋɛ aɖewo ko la, ʋu ɖuɖu ɖe ahɔhɔ̃ me nam, eye esia wɔe nye ame bliboa mezu wɔametɔ, vevietɔ nye afɔwo.\nEgbea metea ŋu zãa atizɔti zɔna yia kpuiƒewo, gake bunɔkekee mezãna zi geɖe hafi tsɔ yia teƒewo. Esi wònye be meƒona tititi ta la, nyemetea ŋu wɔa dɔ aɖewo, abe nuŋɔŋlɔ, ene o.\nNye dɔlélea ɖea fu nam ŋutɔ eye nye atikewɔwɔa hã mele bɔbɔe o. Meɖo ŋkui be medea ɖɔkta siwo hea lãme na ame gbɔ zi geɖe le kwasiɖa ɖeka me hena ɣeyiɣi didi aɖe. Zi gbãtɔ si wowɔ dɔ sesẽ aɖe nam la, mexɔ ƒe atɔ̃, eye wogawɔ etɔ̃ bubuwo nam le ema megbe. Dɔwɔwɔ eve mamlɛ siawo ya sesẽ ŋutɔ, elabe menɔ kɔdzi dzinu etɔ̃ hafi nye lãme haya.\nNye ƒomea kpe ɖe ŋunye ŋutɔ. Míekoa nu, eye esia kpena ɖe ŋunye ŋutɔ ne nu te ɖe dzinye. Nɔnye kple nɔvinye nyɔnuwo dzrana ɖo nam nyuie, elabe nye ŋutɔ nyemate ŋui o. Eveam be nyemate ŋu ado kɔlegɔmewo (afɔkpa zɔkɔkɔ) o. Gake metee kpɔ gbe ɖeka, meƒo asi ɖe afɔkpawo me henɔ tatam eye wòɖi kokoe na mí katã míeko ʋuu!\nNyemeɖe mɔ na nye dɔlélea wòxɔ ŋusẽ le asinye keŋkeŋ o. Mesrɔ̃ gbe vovovowo. Togbɔ be nyemetea ŋu kua ʋuƒo le sno alo tsi dzi o hã, meƒua tsi, eye esia doa dzidzɔ nam ŋutɔ. Esi wònye Yehowa Ðasefoe menye ta la, edzɔa dzi nam be mayi aɖaƒo nu tso nye dzixɔsewo ŋu na amewo. Edze abe amewo lɔ̃a toɖoɖom vevie ene.\nDzinyelawo na menya tso gɔmedzedzea ke be ɣeyiɣi kpui aɖe ƒe nu ko nye dɔlélea nye. Tso ɣemaɣi la, meva xɔ Yehowa kple ŋugbe si wòdo be yeaɖe fukpekpewo katã ɖa, siwo dome nye fukpekpeawo hã le ɖa la dzi se. Esia do ŋusẽm mele ŋgɔ kpɔm tẽe.—Nyaɖeɖefia 21:3, 4.\nBu nya sia ŋu: Aleke nàwɔ be wò lãmesẽkuxiwo maxɔ ŋusẽ le asiwò keŋkeŋ o abe ale si Anaïs wɔe ene.\nMele dɔlélenutsiŋutete ƒe dɔmawɔmawɔ nyuie ƒe dɔ lém eye esia nana mesea veve vevie. Dɔléle sia tea ŋu gblẽa nu le ame ƒe dzi, dzitodzito kple ʋu ŋu. Egblẽ nu le nye ayikuwo ŋu xoxo.\nMexɔ ƒe ewo esi wokpɔ dɔléle sia le ŋunye, dɔléle sia nana mesea veve, nu tia kɔ nam eye sẽe ko meléa blanui. Ɣeɖewoɣi la, ewɔna nam be viɖe aɖeke mele ŋunye o.\nEsi mexɔ ƒe 13 la, Yehowa Ðasefo aɖe va míaƒe aƒe me. Exlẽ Yesaya 41:10 nam. Yehowa Mawu gblɔ le afi ma be: “Megavɔ̃ o, elabena meli kpli wò; . . . matsɔ nye xɔname ƒe nuɖusi alé wò.” Ɣemaɣie Yehowa Ðasefowo dze Biblia sɔsrɔ̃ gɔme kplim. Egbea, ƒe enyi aɖewoe nye esia, mele Mawu subɔm kple nye dzi blibo eye meɖoe kplikpaa be nyemaɖe mɔ nye dɔlélea nakpɔ ŋusẽ ɖe nye agbe dzi o. Mesena le ɖokuinye me be Yehowa na “ŋusẽ si gbɔ dzɔdzɔmetɔ ŋu” lam ale be dzi nanɔ ƒonye le agbe me.—2 Korintotɔwo 4:7.\nBu nya sia ŋu: Aleke Yesaya 41:10 ate ŋu akpe ɖe ŋuwò be dzi nanɔ ƒowò le agbe me abe ale si ko wòkpe ɖe Juliana ŋu ene?\nFukpekpe ate ŋu aɖe kpe na ame sia ame, ame siwo ŋu Mawu kpɔa ŋudzedze le gɔ̃ hã meto le eme o. Nu ka tae?\nƉoe Ɖe Amewo Ɖoe Ɖe Amewo Ke Ne Lãmesẽkuxiwo Ðe Kpe Nam Ðe?—Akpa 2


Nu Ka Tae Wòle Be Míaƒo Ƒu Asubɔ Mawu? | Nusɔsrɔ̃\nGBE BUBU Afrikaans Aukan Baoule Batak (Karo) Batak (Toba) Biak Bislama Cakchiquel (Central) Cambodian Chitonga Chokwe Chol Cibemba Cinyanja Dangme Drehu Efik Eŋlisi Eʋegbe Fon Franse Ga Garifuna Greenlandic Haitian Creole Hausa Hmong (Ɣi) Iban Igbo Isoko Italian Javanese Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Wodea ha ɖekae.”—DƆWƆWƆWO 2:42.\nHADZIDZI: 20, 119\nZÃ AÐAKA SI NYE “SUSU SIWO TA MÍEDEA KPEKPEAWO” NE NÀGBLƆ . . .\nale si hame ƒe kpekpewo ɖea vi na míi.\nŋusẽ si míaƒe kpekpeawo dede kpɔna ɖe nɔviwo dzi.\nale si Yehowa sena le eɖokui me ne míede kpekpeawo.\n1-3. (a) Aleke Kristotɔ aɖewo ɖee fia be yewodina vevie be yewoaƒu ƒo ɖekae? (Kpɔ nɔnɔmetata si le nyati sia ƒe gɔmedzedze.) (b) Nu kawo mee míadzro le nyati sia me?\nESI Corinna xɔ ƒe 17 la, wolé dadaa hekplɔe yi gakpɔ me le dukɔ didi aɖe me. Emegbe wolé Corinna hã yi keke Siberia ke, afi si didi tso wo de kilometa akpe geɖe. Wona wòwɔ dɔ le agbledzi abe kluvi ene. Ɣeaɖewoɣi wozia edzi wòwɔa dɔ le ya nu esime sno le dzadzam eye xexea me fa miamiamia evɔ medoa vuvɔmewu vavã aɖeke o. Ke hã Corinna kple nɔvinyɔnu bubu aɖe ɖoe be yewoadze agbagba ɖe sia ɖe ade hame ƒe kpekpe.\n2 Corinna gblɔ be: “Míedzo le agblea dzi le fiẽ me heto afɔ kilometa 25 yi ketekedzeƒe aɖe. Ketekea ho fɔŋli ga eve, eye gaƒoƒo ade megbe hafi míeɖo afi si yim míele. Eyome míegato afɔ kilometa ewo sɔŋ hafi ɖo kpekpea.” Dzi dzɔ Corinna ŋutɔ be yezɔ mɔ didi ma. Egblɔ be: “Le kpekpea la, míesrɔ̃ Gbetakpɔxɔ eye míedzi Fiaɖuƒehawo. Kpekpea tu mí ɖo hedo ŋusẽ míaƒe xɔse ale gbegbe.” Nɔvinyɔnu eveawo trɔ gbɔ va agblea dzi le ŋkeke etɔ̃ megbe, evɔ agbletɔa menya gɔ̃ hã be wode afi aɖeke o.\n3 Yehowa ƒe amewo dina vevie be yewoanɔ yewo nɔviwo dome. Le kpɔɖeŋu me, ƒe alafa gbãtɔ me Kristotɔwo kua kutri ɣesiaɣi be yewoanɔ ha me asubɔ Yehowa ahasrɔ̃ nu tso eŋu. (Dɔwɔwɔwo 2:42) Anɔ eme be wò hã èkpɔa mɔ na kpekpeawo vevie. Gake abe mía nɔvi bubuwo ene la, ɣeaɖewoɣi menɔa bɔbɔe be nàde kpekpeawo edziedzi o. Ðewohĩ èwɔa dɔ gaƒoƒo geɖe, alo aƒemedɔwo sɔ gbɔ ɖe dziwò, alo ɖeɖi tea ŋuwò belibeli zi geɖe. Ke nu kae akpe ɖe ŋuwò nàdo vevie kpekpeawo dede?  (Kpɔ dzesidenya la.) Aleke míate ŋu ade dzi ƒo na míaƒe Biblia nusrɔ̃viwo kple ame bubuwo be woade kpekpeawo kpli mí edziedzi? Le nyati sia me la, míakpɔ nu si tae kpekpeawo dede (1) ɖea vi na mí, (2) tua mía nɔviwo ɖo, (3) doa dzidzɔ na Yehowa. —Kpɔ dzesidenya la.\nKPEKPEAWO ÐEA VI NA MÍ\n4. Aleke hame ƒe kpekpewo kpena ɖe mía ŋu míesrɔ̃a nu tso Yehowa ŋu?\n4 Wofiaa nu mí le kpekpeawo me. Le kpekpe ɖe sia ɖe me la, míesrɔ̃a nu geɖe tso Yehowa ŋu. Le kpɔɖeŋu me, hame akpa gãtɔ srɔ̃ Te Ðe Yehowa Ŋu gbalẽa le Hame Ƒe Biblia Nusɔsrɔ̃ me nyitsɔ laa. Ðe mewɔ dɔ ɖe dziwò ŋutɔ esi míesrɔ̃ nu tso Yehowa ƒe nɔnɔme nyuiwo ŋu eye nɔviwo gblɔ ale si wose le wo ɖokuiwo me nèse oa? Ðikeke mele eme o be esia na nègalɔ̃ Yehowa ɖe edzi. Le kpekpeawo me la, míeléa to ɖe nuƒowo kple wɔwɔfiawo ŋu heɖoa to nyuie ne wole Biblia xlẽm, eye esia nana míenyaa Biblia nyuie. (Nehemiya 8:8) Eye bu nu xɔasi siwo ŋu míekena ɖo ne míedzra ɖo ɖe kwasiɖa sia kwasiɖa ƒe Biblia xexlẽa ŋu hese nu si nɔvi bubuwo hã srɔ̃ tso eme la ŋu kpɔ ko.\n5. Aleke Kristotɔwo ƒe kpekpewo kpena ɖe ŋuwò be nàwɔ nu siwo nèsrɔ̃ le Biblia me dzi eye nàbi ɖe gbeƒãɖeɖedɔa me?\n5 Kpekpeawo kpena ɖe mía ŋu be míanɔ agbe ɖe nu siwo míesrɔ̃ le Biblia me nu. (1 Tesalonikatɔwo 4:9, 10) Le kpɔɖeŋu me, ɖe Gbetakpɔxɔ Nusɔsrɔ̃ aɖe ʋã wò be nàwɔ geɖe le Yehowa subɔsubɔ me, be nàtrɔ asi le wò gbedodoɖawo ŋu wòaganyo ɖe edzi, alo be nàtsɔ nɔvi aɖe ƒe vodada akeea? Kwasiɖa domedome kpekpeawo hã fiaa ale si míaɖe gbeƒã nya nyuia kple ale si míakpe ɖe amewo ŋu woase Biblia me nyateƒea gɔme la mí.—Mateo 28:19, 20.\n6. Aleke míaƒe kpekpeawo dea dzi ƒo na mí hedoa ŋusẽ míi?\n6 Kpekpeawo dea dzi ƒo na mí. Satana ƒe xexea dina be míaƒe xɔse me nagbɔdzɔ, be nu nati kɔ na mí alo dzi naɖe le mía ƒo. Gake míaƒe kpekpeawo dea dzi ƒo na mí hedoa ŋusẽ mí be míayi edzi asubɔ Yehowa. (Xlẽ Dɔwɔwɔwo 15:30-32.) Zi geɖe la, míedzroa ale si Biblia me nyagblɔɖiwo le eme vam me. Esia nana míegakana ɖe edzi geɖe wu be nu siwo katã ŋugbe Yehowa do la ava eme. Mía nɔviwo dea dzo yeye mía me, menye to nuƒowo ɖeɖe ko dzi o, ke to woƒe nyaŋuɖoɖowo kple ha siwo wodzina tso dzi me tsɔ kafua Yehowa hã dzi. (1 Korintotɔwo 14:26) Eye míaƒe dzi gbɔna ɖe eme ne míeɖo dze kpli wo do ŋgɔ na kpekpea kple kpakpã megbe le esi wonye mía xɔlɔ̃ siwo bua mía ŋu vevie ta.—1 Korintotɔwo 16:17, 18.\nMíaƒe kpekpeawo dea dzi ƒo na mí hedoa ŋusẽ mí be míayi edzi asubɔ Yehowa\n7. Nu ka tae wòle vevie be míade hamea ƒe kpekpewo?\n7 Mawu ƒe gbɔgbɔ kɔkɔea kpena ɖe mía ŋu le kpekpeawo me. Yesu toa gbɔgbɔ kɔkɔea dzi kplɔa hamea. Egblɔ na mí be míase “nya si gblɔm gbɔgbɔ la le na hameawo.” (Nyaɖeɖefia 2:7) Gbɔgbɔ kɔkɔea kpena ɖe mía ŋu míeɖua tetekpɔwo dzi eye míeɖea gbeƒã vɔvɔ̃manɔmee. Egakpena ɖe mía ŋu be míatso nya me nyuie. Esia tae wòle be míaʋli vevie ade kpekpe ɖe sia ɖe be Mawu ƒe gbɔgbɔ kɔkɔea nanɔ mía dzi.\nKPEKPEAWO DEDE TUA MÍA NƆVIWO ÐO\n8. Aleke míaƒe kpekpeawo dede, nyaŋuɖoɖo kple hadzidzi tua haxɔsetɔwo ɖoe? (Kpɔ aɖaka si nye “ Eƒe Lãme Hayana Ɣesiaɣi Si Wòde Kpekpea.”)\n8 Mɔnukpɔkpɔ sua mía si le kpekpeawo me be míaɖe lɔlɔ̃ afia mía nɔviwo. Hamea me tɔ geɖewo le dzi dom le nɔnɔme sesẽwo me. Apostolo Paulo gblɔ be: “Mina míanɔ mía nɔewo ŋu bum.” (Hebritɔwo 10:24, 25) Míeɖenɛ fiana be míebua mía nɔviwo ŋu ne míeƒoa ƒu dea dzi ƒo na mía nɔewo. Ne míeyi kpekpeawo la, enana mía nɔviwo kpɔnɛ be míele yewo susum, míedi be míakpɔ yewo aɖo dze kpli yewo, eye míedi be míanya nu siwo me tom yewole. Míaƒe nyaŋuɖoɖowo kple ha siwo míedzina tso dzi me hã tua wo ɖo.—Kolosetɔwo 3:16.\n9, 10. (a) Aleke Yesu ƒe nya siwo le Yohanes 10:16 na míekpɔe be ele vevie be míade ha kple mía nɔviwo? (b) Vi kae míaƒe kpekpeawo dede edziedzi ɖena na ame siwo ƒe ƒometɔwo gbe wo?\n9 Ne míede kpekpeawo la, etea hamea ƒoa ƒu. (Xlẽ Yohanes 10:16.) Yesu tsɔ eɖokui sɔ kple alẽkplɔla eye wòtsɔ eyomedzelawo sɔ kple alẽha. Bu eŋu kpɔ: Ne alẽ eve le to aɖe tame, alẽ eve bubu le bali me, eye alẽ ɖeka aɖe hã le afi bubu aɖe la, ɖe woagblɔ be alẽ atɔ̃ siawo nye alẽha? Kura o, elabena alẽha nɔa teƒe ɖeka hekplɔa alẽkplɔlaa ɖo. Eya ta mele be míaɖe aga le mía nɔviwo ŋu agbe kpekpeawo dede o. Ehiã vevie be míaƒo ƒu be míazu “alẽha ɖeka” si kplɔa “alẽkplɔla ɖeka” ɖo.\n10 Ne míedea kpekpeawo la, enana míewɔa ɖeka abe ƒome si me lɔlɔ̃ le ene. (Psalmo 133:1) Mía nɔvi aɖewo ƒe ƒometɔwo, abe wo dzilawo alo wo nɔvi siwo wo kpli wo tso ʋu ɖeka me ene, gbe nu le wo gbɔ. Gake Yesu do ŋugbe be yeana ƒome bubu nasu wo si, si me tɔwo alɔ̃ wo ahalé be na wo. (Marko 10:29, 30) Ne èdea kpekpeawo edziedzi la, àva zu tɔ alo nɔ, nɔviŋutsu alo nɔvinyɔnu na ame aɖe le hamea me. Ne ède ŋugble le esiawo ŋu la, aʋã wò nàdi godoo be yeade kpekpeawo.\nEƑE LÃME HAYANA ƔESIAƔI SI WÒDE KPEKPEA\n“LÃMEGBEGBLẼ le fum ɖem nam vevie le ŋkeke siawo me, si wɔe be kpekpeawo dede le sesẽm nam ŋutɔ. Gake ne medze agbagba ɖo afi ma la, mesea vivi na nu nyui siwo Yehowa tsɔ ɖo kplɔ̃e na mí. Nye klowo veam, nye dzi mewɔa dɔ nyuie o, eye aɖuɖɔvividɔ alo suklidɔ hã le ŋunye. Gake nye lãme hayana ɣesiaɣi si mede kpekpea.\n“Esi wodzi hadzidzi 68 lia, ‘Ame Si Dzi Nu Te Ðo Ƒe Gbedodoɖa,’ zi gbãtɔ le hamea me la, mefa avi. Haa nya se ŋutɔ! Nyasemɔ̃ si mede to me la na mese ame sia ame ƒe gbe, eye nye hã medzii kpli wo. Oo, dzidzɔ kae nye esi wònye be manɔ nɔviwo dome!”—George, si xɔ ƒe 58.\nKPEKPEAWO NANA MÍEDOA DZIDZƆ NA YEHOWA\n11. Aleke kpekpeawo nana míetsɔa subɔsubɔ si Yehowa dze na la nanɛ?\n11 Míetsɔa subɔsubɔ si Yehowa dze na la nanɛ le kpekpeawo me. Yehowae nye mía Wɔla, eya ta edze na míaƒe akpedada, bubu kple kafukafu. (Xlẽ Nyaɖeɖefia 7:12.) Míewɔa esia le kpekpeawo me esi míedoa gbe ɖa nɛ, dzia kafukafuhawo nɛ heƒoa nu tso eyama ŋu. Mɔnukpɔkpɔ gã kae nye esi wònye na mí be míaƒo ƒu kwasiɖa sia kwasiɖa ade ta agu na Yehowa!\nYehowa nya agbagba siwo katã míedzena be míade kpekpeawo eye esia xɔ asi le eŋkume\n12. Aleke Yehowa sena le eɖokui me ne míewɔ ɖe se si wòde na mí be míaƒo ƒu asubɔe dzi?\n12 Ele be míaɖo to Yehowa le nu sia nu me elabe eyae wɔ mí. Ede se na mí be míagagblẽ míaƒe kpekpewo ɖi o, vevietɔ esi míele nuwuwua gogom. Se sia dzi wɔwɔ dzea Yehowa ŋu eye wòdoa dzidzɔ nɛ. (1 Yohanes 3:22) Enya agbagba siwo katã míedzena be míade kpekpeawo eye esia xɔ asi le eŋkume.—Hebritɔwo 6:10.\n13, 14. Aleke kpekpeawo dede nana míetena ɖe Yehowa kple Yesu ŋu geɖe wu?\n13 Kpekpeawo dede ɖenɛ fiana be míedi be míate ɖe Yehowa kple Via ŋu geɖe wu. Ne míede kpekpeawo la, míesrɔ̃a Biblia eye Yehowa fiaa nu si míawɔ kple ale si míanɔ agbee la mí. (Yesaya 30:20, 21) Ne ame siwo mesubɔa Yehowa o gɔ̃ hã va míaƒe kpekpewo la, wokpɔnɛ be Mawue le nu fiam mí vavã. (1 Korintotɔwo 14:23-25) Yehowa ƒe gbɔgbɔ kɔkɔea ye wòtsɔ le mɔ fiam mí, eye eya gbɔe nu siwo míesrɔ̃na le kpekpeawo me la tso. Eya ta ne míeyi kpekpeawo la, Yehowa ƒoa nu na mí, míekpɔa ale si gbegbe wòlɔ̃ mí, eye míetena ɖe eŋu geɖe wu.\n14 Yesu si nye hamea ƒe Ta gblɔ be: “Afi si ame eve alo etɔ̃ ƒo ƒu ɖo le nye ŋkɔ me la, mele wo dome le afi ma.” (Mateo 18:20) Biblia gblɔ hã be Yesu ‘zɔna le hameawo domee.’ (Nyaɖeɖefia 1:20–2:1) Esia fia be Yehowa kple Yesu li kpli mí eye wodoa ŋusẽ mí le kpekpeawo me. Wò ya bu ale si gbegbe wòadzɔ dzi na Yehowa ne ekpɔe be èle kutri kum be yeate ɖe ye kple ye Via ŋu la ŋu kpɔ ko!\n15. Aleke míaƒe kpekpeawo dede ɖenɛ fiana be míedi be míaɖo to Mawu?\n15 Kpekpeawo dede ɖenɛ fiana be míeɖoa to Yehowa. Yehowa mezia mía dzi be míawɔ yeƒe lɔlɔ̃nu o. (Yesaya 43:23) Eya ta ne míewɔa se si wòde be míaƒo ƒu dzi la, eɖoa kpe edzi be míelɔ̃e eye míelɔ̃ ɖe edzi be eyae dze be wòaɖo nu si míawɔ la na mí. (Romatɔwo 6:17) Le kpɔɖeŋu me, nu kae nàwɔ ne wò dɔtɔ di be nàwɔ dɔ gaƒoƒo geɖe, si awɔe be màte ŋu ade kpekpeawo katã ɣesiaɣi o? Ke tsɔe be dziɖuɖua de se be, ne ame aɖe ke atsɛ de Yehowa Ðasefowo ƒe kpekpe la, woado fe nɛ, woadee gaxɔ me, alo woahe to sesẽ bubu aɖe nɛ. Ne edzɔ be míedi be míawɔ nu bubu aɖe tsɔ wu be míade kpekpea ya ɖe? Le nɔnɔme siawo katã me la, míawo ŋutɔe atso nya me le nu si míawɔ ŋu. (Dɔwɔwɔwo 5:29) Gake ɣesiaɣi si míetiae be míawɔ Yehowa ƒe lɔlɔ̃nu la, edoa dzidzɔ nɛ.—Lododowo 27:11.\nYI KPEKPEAWO DEDE DZI!\n16, 17. (a) Aleke míewɔ nya be kpekpeawo dede nɔ vevie na Kristotɔ gbãtɔwo? (b) Aleke Nɔviŋutsu George Gangas bu Kristotɔwo ƒe kpekpeawoe?\n16 Esi Kristotɔ gbãtɔwo ƒo ƒu le ƒe 33 ƒe Pentekoste ŋkekea dzi megbe la, wonɔa ha me subɔa Yehowa edziedzi. “Woyi edzi lé fɔ ɖe apostoloawo ƒe nufiafiawo ŋu vevie, wodea ha ɖekae.” (Dɔwɔwɔwo 2:42) Ɛ̃, ‘ɖekawɔwɔ me ŋusẽ le,’ eya ta esime Roma dziɖuɖua kple Yuda subɔsubɔhakplɔlawo nɔ Kristotɔwo yome tim gɔ̃ hã la, womedzudzɔ ƒuƒoƒo kple wo nɔewo o. Togbɔ be nɔnɔmeawo sesẽ hã la, wodea kpekpeawo ɣesiaɣi.\n17 Yehowa subɔla siwo li egbea hã daa akpe gã ɖe kpekpeawo ta, eye afi ma yiyi vivia wo nu ŋutɔ. Nɔviŋutsu George Gangas, si nye Dɔdzikpɔhaa me tɔ ƒe 22 sɔŋ, gblɔ be: “Nye la, hadede kple nɔviwo nye agbe me vivisese gã aɖe kple dzideƒotsoƒe nam. Edzɔa dzi nam be manɔ ame siwo ava ɖo Fiaɖuƒe Akpataa me gbã la dome, eye ne anya wɔ la, manɔ ame mamlɛtɔ siwo adzo la dome. Mekpɔa dzidzɔ le dzi me ne mele dze ɖom kple Mawu ƒe amewo. Ne mía kple nye ƒomea míele wo dome la, míaƒe dzi dzea eme le gbɔgbɔ me paradisoa me.” Egblɔ kpee be: “Nye tameɖoɖo kple dzimedidie nye be made kpekpeawo ɖaa.”\n18. Aleke nèbua míaƒe kpekpeawoe, eye nu kae nèɖo be yeawɔ?\n18 Ðe wò hã nèkpɔa dzidzɔ ɖe Yehowa subɔsubɔ ŋu abe nɔviŋutsu wɔnuteƒe ma enea? Ekema wɔ nu sia nu si nàte ŋui be nànɔ nɔviwo dome le kpekpeawo me, ne nuwo me le sesẽm na wò gɔ̃ hã. Na Yehowa nakpɔe be, èle abe Fia David ene, ame si gblɔ be: “Yehowa, melɔ̃ wò aƒe, afi si nèle.”—Psalmo 26:8.\n^  (memama 3) Le kuxi siwo ŋu mía nɔvi aɖewo mate ŋu awɔ naneke le o ta la, kpekpe aɖewo toa wo ŋu. Ðewohĩ wo dometɔ aɖewo ƒe lãme gblẽ vevie. Mía nɔvi siawo ate ŋu aka ɖe edzi be Yehowa nya nu siwo me tom yewole, eye wòkpɔa ŋudzedze ɖe agbagba siwo dzem wole le esubɔsubɔ me ŋu ŋutɔ. Hamemetsitsiwo ate ŋu awɔ ɖoɖo na nɔvi siawo be woaɖo to kpekpea me nyawo to telefonkadodo dzi alo alée ɖe mɔ̃ dzi na wo.\n^  (memama 3) Kpɔ aɖaka si nye “ Susu Siwo Ta Míedea Kpekpeawo.”\nSUSU SIWO TA MÍEDEA KPEKPEAWO\nYehowa fiaa nu mí.\nEdea dzi ƒo na mí.\nMawu ƒe gbɔgbɔ kɔkɔea kpena ɖe mía ŋu.\nMɔnukpɔkpɔ sua mía si míeɖenɛ fiana be míelɔ̃ mía nɔviwo.\nEtea hamea ƒoa ƒu.\nEnana míetsɔa subɔsubɔ si Yehowa dze na la nanɛ.\nMíenana Yehowa kpɔnɛ be míedi be míate ɖe eya kple Via ŋu.\nMíeɖenɛ fiana Yehowa be míedi be míaɖo toe.\nMíeƒoa ƒu hena tadedeagu: Efia be míelɔ̃ Yehowa eye míedi be míaɖo toe, eya ta edzɔa dzi na mí be míawɔ ɖeka kple mía nɔviwo akafui. Ne míekpe ta la, míedzia kafukafuhawo, míedoa gbe ɖa na Yehowa, eye míeƒoa nu tso eŋu. Esia doa dzidzɔ nɛ


Biblica® Se aɖeke mebla Biblia zazã o Agbenya La™ Fiawo 1 1\nAdoniya ɖo eɖokui fiae\n1 Esi Fia David tsi xɔ ƒe geɖe la, vuvɔ wɔnɛ ale gbegbe be, ne wotsyɔ avɔ geɖe nɛ hã la, vuvɔ gawɔnɛ kokoko. 2 Esia ta eƒe dɔlawo gblɔ nɛ be, “Na míadi ɖetugbi si menya ŋutsu o la ne wòanɔ fia la gbɔ anɔ edzi kpɔm. Ate ŋu amlɔ egbɔ ale be wòade dzo lãme na míaƒe aƒetɔ, fia la.”\n3 Wodi nyɔnuvi dzetugbe aɖe le Israelnyigba blibo la dzi, wokpɔ Abisag, Sunamitɔ la eye wokplɔe vɛ na fia la. 4 Nyɔnuvia dze tugbe ŋutɔ. Elé be na fia la eye wòsubɔe gake fia la medɔ kplii o.\n5 Le ɣeyiɣi ma me la, David ƒe viŋutsu, Adoniya, ame si dadae nye Hagit la ɖo be yeatsɔ ye ɖokui aɖo fiae ɖe ye fofo amegãɖeɖi la teƒe. Ale wòdi tasiaɖamwo kple sɔdolawo kple ame blaatɔ̃ siwo anɔ du ƒum le fia la ŋgɔ la na eɖokui. 6 Azɔ fofoa, David, mehe nya ɖe eŋu kpɔ alo he to nɛ kpɔ le eƒe agbe me o. Enye ɖekakpui dzeɖekɛ aɖe eye eyae dzɔ ɖe Absalom yome.\n7 Adoniya he Aʋafia Yoab kple nunɔla Abiata ɖe eƒe akpa dzi eye wodo ŋugbe nɛ be, yewoakpe ɖe eŋu wòazu fia. 8 Ke ame siwo ganɔ Fia David yome eye womede Adoniya dzi o la dometɔ aɖewoe nye, Zadok kple Benaya, ame siwo nye nunɔlawo, Nyagblɔɖila Natan, Simei, Rei kple David ƒe aʋafiawo.\n9 Adoniya yi En Rogel eye wòtsɔ alẽwo, nyitsuwo kple gbɔ̃vi damiwo sa vɔe le Sohelet kpe la gbɔ. Ebia tso Fia David ƒe viŋutsu bubuawo katã kple fiaŋume siwo katã nɔ Yuda la si be woava kpɔ ale si woaɖo fia ye la teƒe. 10 Ke mekpe Nyagblɔɖila Natan kple Benaya kple aʋafia siwo le David dzi kple nɔvia ŋutsu, Solomo ya o.\n11 Nyagblɔɖila Natan yi Batseba, Solomo dada gbɔ eye wòbiae be, “Ènya be Hagit ƒe vi, Adoniya, zu fia azɔ eye míaƒe aƒetɔ David menya naneke tso eŋu oa? 12 Ne èdi be yeaɖe ye ŋutɔ ƒe agbe kple ye vi Solomo tɔ la, ekema nàwɔ nu si magblɔ na wò la pɛpɛpɛ. 13 Yi Fia David gbɔ enumake eye nàbiae be, ‘Nye aƒetɔ, menye wòe do ŋugbe nam be vinye Solomo aɖu fia ɖe ye yome eye wòanɔ yeƒe fiazikpui dzi oa? Ekema nu ka ta Adoniya le fia ɖum?’ 14 Ne èle nu ƒom kplii ko la, mava ɖo kpe nya si gblɔm nèle la dzi.”\n15 Ale Batseba yi fia la ƒe xɔ gã me. Fia la tsi ŋutɔ azɔ eye Abisag nɔ esubɔm. 16 Batseba bɔbɔ hede ta agu ɖe fia la ŋkume.\nFia la biae be, “Nu kae hiã wò?”\n17 Eɖo eŋu nɛ be, “Nye aƒetɔ, wò ŋutɔe ka atam na nye, wò dɔla, le Yehowa, wò Mawu la ƒe ŋkɔ me be, ‘Viwò Solomo aɖu fia ɖe yonyeme eye wòanɔ nye fiazikpui dzi.’ 18 Ke Adoniya boŋ va zu fia fifia eye wò, nye aƒetɔ, fia la, mènya naneke tso eŋu gɔ̃ hã o. 19 Etsɔ nyitsuwo, nyivi damiwo kple alẽwo sa vɔe le eƒe fiaɖogbe eye wòkpe fia la ƒe viŋutsuwo katã, nunɔla Abiata kple Aʋafia Yoab, ke mekpe Solomo, wò dɔla, ya o. 20 Azɔ la, nye aƒetɔ kple fia, Israel blibo la ƒe ŋku le dziwò be woanya ame si anɔ nye aƒetɔ, fia la ƒe fiazikpui dzi aɖu fia ɖe eyome. 21 Ne menye nenema o la, ne wotsɔ nye aƒetɔ, fia la mlɔ anyi be wòadzudzɔ le fofoawo gbɔ teti ko la, woawɔ fu nye kple vinye Solomo abe hlɔ̃dolawoe míenye ene.”\n22 Esi wòganɔ nu ƒom kple fia la ko la, Nyagblɔɖila Natan va do. 23 Wogblɔ na fia la bena, “Nyagblɔɖila Natan le diwòm.” Ale wòdo ɖe fia la gbɔ eye wòde ta agu nɛ.\n24 Natan gblɔ be, “Ɖe wò, nye aƒetɔ, fia ɖe gbeƒã be Adoniya aɖu fia ɖe tewòƒe eye be wòanɔ wò fiazikpui dzia? 25 Egbe la, etsɔ nyitsuwo, nyivi damiwo kple alẽwo sa vɔe eye wòkpe fia la ƒe viŋutsuwo katã. Ekpe Aʋafia Yoab kple nunɔla Abiata hã, wole nu ɖum eye wole nu nom kplii fifi laa. Wole ɣli dom be, ‘Fia Adoniya nanɔ agbe tegbee!’ 26 Ke mekpe nye, wò dɔla Zadok, nunɔla la kple Benaya, Yehoiada ƒe vi kple wò dɔla Solomo ya o. 27 Ɖe esia nye nane si nye aƒetɔ, fia la wɔ, ke mena eƒe dɔlawo nya ame si anɔ nye aƒetɔ ƒe fiazikpui dzi aɖu fia ɖe eteƒe oa?”\nDavid na Salomo zu fia\n28 Fia la gblɔ be, “Miyɔ Batseba nam!” Ale Batseba gbugbɔ va xɔ la me eye wòtsi tsitre ɖe fia la ŋkume.\n29 Tete fia la ka atam be, “Esi Yehowa, ame si ɖem tso dzɔgbevɔ̃e ɖe sia ɖe me le agbe la, 30 meka atam bena viwò Solomoe aɖu fia ɖe yonyeme eye wòanɔ nye fiazikpui dzi abe ale si meka atam na wò le Yehowa, Israel ƒe Mawu la ŋkume kpɔ ene.”\n31 Batseba gabɔbɔ, gade ta agu le Fia la ŋkume eye wòdo ɣli be, “Oo, nye aƒetɔ, meda akpe na wò. Nye aƒetɔ, fia la nanɔ agbe tegbee!”\n32 Fia David ɖe gbe be, “Miyɔ Zadok, nunɔla la kple Natan, nyagblɔɖila la kple Benaya, Yehoiada ƒe vi, ɖa!” Esi wova la, 33 egblɔ na wo be, “Kplɔ wò aƒetɔ ƒe subɔlawo, nàtsɔ vinye Solomo ɖo nye ŋutɔ nye tedzi dzi eye nàkplɔe yi Gihon. 34 Na Nunɔla Zadok kple Nyagblɔɖila Natan nasi ami na Solomo le afi ma abe Israel fia ene. Ekema miaku kpẽ eye miado ɣli be, ‘Fia Solomo nanɔ agbe tegbee!’ 35 Ne miekplɔe gbɔ va ɖo afi sia la, mina wòanɔ anyi ɖe nye fiazikpui dzi abe fia yeye la ene elabena metiae be wòanye fia na Israel kple Yuda.”\n36 Benaya, Yehoiada ƒe vi, gblɔ be, “Neva eme! Yehowa, wò Mawu la naɖo kpe edzi. 37 Yehowa nanɔ kple Solomo abe ale si wònɔ kple wò ene eye Mawu nana Solomo ƒe fiaɖuɖu nadze edzi wu wò ŋutɔ tɔ gɔ̃ hã!”\n38 Ale Nunɔla Zadok, Nyagblɔɖila Natan, Benaya kple David ŋu dzɔlawo kplɔ Solomo yi Gihon eye Solomo do Fia David ƒe tedzisɔ. 39 Zadok tsɔ lãdzo si me ami kɔkɔe le la tso Agbadɔ la me yi Gihon eye wòkɔe ɖe tame na Solomo. Woku kpẽawo eye ameawo katã do ɣli be, “Fia Solomo nanɔ agbe tegbee!” 40 Le esia megbe la, wo katã wotrɔ va Yerusalem eye wonɔ dzidzɔɣli dom le mɔa dzi.\n41 Adoniya kple eƒe ame kpekpewo se dzidzɔɣli la esime wonɔ woƒe nuɖuɖu kple nunono la nu wum. Yoab bia be, “Nya kae le dzɔdzɔm? Nu ka ta ɣli le ɖiɖim bobobo ale le dua me?”\n42 Yoab mekpɔ ɖe nu le nya siawo me hafi Yonatan, nunɔla Abiata ƒe vi, ƒu du va do ɖe wo dzi o. Adoniya gblɔ nɛ be, “Ge ɖe eme elabena ame nyuie nènye. Nya nyui aɖe anya nɔ asiwò kokoko.”\n43 Yonatan ɖo eŋu na Adoniya be, “Ao! Míaƒe aƒetɔ, Fia David, tsɔ Solomo ɖo fiae. 44 Fia la ɖoe ɖa kple nunɔla Zadok, Nyagblɔɖila Natan, Benaya, Yehoiada ƒe vi, Keretitɔwo kple Peletitɔwo eye wodae ɖe fia ƒe tedzisɔ dzi. 45 Nunɔla Zadok kple Nyagblɔɖila Natan si ami nɛ heɖoe fiae le Gihon. Wole aseye tsom tso afi ma eye du blibo la hã gli kple aseyetsotso. Eyae nye ɣli si sem miele. 46 Gawu la, Solomo nɔ anyi ɖe fiazikpui la dzi. 47 Hekpe ɖe esia ŋu la, fiaŋumewo va yra míaƒe aƒetɔ, Fia David eye wogblɔ nɛ be, ‘Wò Mawu nana Solomo ƒe ŋkɔ nade dzi wu tɔwò eye eƒe fiazikpui nali ke wu tɔwò!’ Fia la de ta agu le eƒe aba dzi, subɔ Mawu 48 eye wogblɔ be, ‘Woakafu Yehowa, Israel ƒe Mawu, ame si na be nye ŋkuwo kpɔ ame si anɔ nye fiazikpui dzi egbe.’ ”\n49 Vɔvɔ̃ ɖo Adoniya ƒe ame kpekpewo katã eye wokaka gbẽe. 50 Ke Adoniya ƒe vɔvɔ̃ na Solomo na wòyi ɖalé vɔsamlekpui la ƒe dzowo ɖe asi. 51 Wogblɔ na Solomo be, “Adoniya le vɔvɔ̃m na Fia Solomo eye wòle sitsoƒe dim le agbadɔ la me. Adoniya gblɔ be, ‘Mina Fia Solomo naka atam nam egbe be yematsɔ yi awu eƒe subɔla o.’ ”\n52 Fia Solomo gblɔ be, “Ne elé eɖokui nyuie la, ame aɖeke mawɔ nuvevi aɖekee o, ke ne melé eɖokui nyuie o la, aku.” 53 Ale Fia Solomo na woyi ɖakplɔe tso vɔsamlekpui la gbɔ vɛ. Esi wòva ɖo la, ebɔbɔ, de ta agu le fia la ŋkume. Solomo gblɔ nɛ kpuie ko be, “Yi wò aƒe me!”


Dze Kristo Ƒe Afɔɖoƒewo Yome Ne Èle Fukpekpewo Me Tom\nDze Kristo Ƒe Afɔɖoƒewo Yome Pɛpɛpɛ\nYesu ɖo kpɔɖeŋu ɖi na mí be míasrɔ̃ vevietɔ ne míele dodokpɔwo alo yometitiwo me tom. (1Pe 2:21-23) Togbɔ be amewo dzu Yesu hã la, mewɔ wɔɖenui esime wònɔ fukpekpewo me tom gɔ̃ hã o. (Mr 15:29-32) Nu kae kpe ɖe eŋu wòdo dzi? Eɖoe kplikpaa be yeawɔ Yehowa ƒe lɔlɔ̃nu. (Yh 6:38) Eƒe susu hã nɔ “dzidzɔ si wotsɔ ɖo eŋkume” la ŋu.—Heb 12:2.\nNe amewo mewɔ nu ɖe mía ŋu nyuie o le míaƒe dzixɔsewo ta, aleke míewɔa nui? Kristotɔ vavãwo meɖoa “vɔ̃ vɔ̃ teƒe” o. (Ro 12:14, 17) Ne míesrɔ̃ ale si Kristo do dzi le fukpekpewo me la, dzi ate ŋu adzɔ mí elabena Mawu akpɔ ŋudzedze ɖe mía ŋu.—Mt 5:10-12; 1Pe 4:12-14.\nMIKPƆ VIDEO SI NYE YEHOWA ƑE ŊKƆE NYE NU VEVITƆ, EYOME MIAÐO BIABIA SIAWO ŊU:\nAleke Nɔvinyɔnu Pötzinger * zã eƒe ɣeyiɣia nyuie esi wònɔ ameɖekɛgaxɔ me?\nFukpekpe kawo mee Nɔviŋutsu kple Nɔvinyɔnu Pötzinger to esime wonɔ fuwɔamegaxɔ vovovowo me?\nNu kae kpe ɖe wo ŋu wodo dzi?\nDze Kristo ƒe afɔɖoƒewo yome pɛpɛpɛ ne èle fukpekpewo me tom\n^ mm. 6 Woagate ŋu aŋlɔ ŋkɔa ale, Poetzinger.


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\nKRISTMAS ɖuɣi gaɖo ake. Amesiwo le xexeame katã dina be yewoaɖu dzigbezã aɖe. Ameka ƒe dzigbezã? Mawu ƒe Vi la tɔe loo alo Yudatɔ veviedonula aɖe si ɖoe be yeagbugbɔ asi atrɔ le mawusɔbɔsubɔ si nɔ anyi le eƒe nutoa me ŋu le ƒe alafa gbãtɔa me tɔ yea? Ame dahewo taʋlila alo aglãdzela aɖe si do ŋɔdzi na Roma Fiaɖuƒea ale gbegbe be wowui la ƒe dzigbezãea, alo ɖewohĩ nunyala deŋgɔ aɖe si tea gbe ɖe sidzedze ame ɖokui kple nunya lɔlɔ̃ dzi yea? Esɔ be nàbia be, ‘Ameka tututue Yesu Kristo nye?’\nYesu ŋutɔ tsɔ ɖe le alesi amewo aɖo biabia ma ŋu me. Ebia eƒe nusrɔ̃lawo ɣeaɖeɣi be: “Amekae amewo gblɔna bena, menye mahã?” (Marko 8:27) Nukatae wòbia nya sia? Ame geɖe trɔ le eyome xoxo. Edze ƒã be ame bubuwo tɔtɔ eye dzi ɖe le wo ƒo esime wògbe agbagba siwo wodze be yewoaɖoe fiae. Gakpe ɖe eŋu la, esime Yesu ƒe futɔwo tɔ gbee la, mewɔ dzesi aɖeke tso dziƒo tsɔ ɖo kpe amesi wònye dzi o. Eyata le biabia ma ŋu ɖoɖo me la, nukae eƒe apostolowo gblɔ le amesi wònye ŋu? Wogblɔ nukpɔsusu siwo nɔ ameawo si dometɔ aɖewo: “Ðewo bena, Yohanes [amenyrɔɖetsimelae], ke bubuwo\nbena, Eliya ye, eye ame aɖewo hã gblɔ bena, Yeremya, alo nyagblɔɖilawo dometɔ ɖekae.” (Mateo 16:13, 14) Womeyɔ gbɔɖiamenya geɖe siwo bɔ le Palestina ɣemaɣi ku ɖe Yesu ŋu—be enye busunyagblɔla, ameblela, aʋatsonyagblɔɖila, kple aɖaʋatɔ gɔ̃ hã—kpe ɖe eŋu o.\nNɔnɔme Vovovo Siwo Nɔ Yesu Si\nNe ɖe Yesu abia nya ma ke egbea la, ɖewohĩ agbugbɔe abia gɔ̃ hã be: “Amekae agbalẽnyalawo be menye?” Ðewohĩ ŋuɖoɖoa koe nye: Nukpɔsusu vovovowoe li. Dawid Tracy, si le Chicago ƒe Yunivɛsiti, gblɔ be: “Yesu nye sɔ aɖe si ame vovovowo do to mɔ vovovowo dzi.” Le ƒe alafa si va yi me la, agbalẽnyalawo zã hadomeŋutinunya, amegbetɔŋutinunya, kple agbalẽnyanya mɔnuwo le amesi tututu Yesu nye la ƒe biabiaa ŋuɖoɖo didi me. Mlɔeba, ameka tututue wosusuna be eyae Yesu nye?\nAgbalẽnyala aɖewo gakpɔtɔ gblɔna be Yesu si nɔ anyi le ŋutinya me la nye Yudatɔ xexeame ƒe nuwuwu ŋuti nyagblɔɖila aɖe si nɔ biabiam tso amewo si be woatrɔ dzi me. Gake wogbe be yewomayɔe be Mawu ƒe Vi, Mesia, kple Ðela o. Wo dometɔ akpa gãtɔ ɖea ɖeklemi Biblia ƒe nuŋlɔɖi si ku ɖe eƒe dziƒo tsotso kple eƒe tsitretsitsi ŋu. Le ame bubuwo gome la, ame aɖe si to eƒe agbenyuinɔnɔ kple nufiafia me ƒã mawusubɔsubɔ geɖe siwo wova ƒo ƒu emegbe de Kristotɔnyenye me koe Yesu nye. Eye abe alesi wogblɔe ɖe Theology Today me ene la, amewo gakpɔtɔ bua Yesu be enye “vodadadileameŋula, nunyala tsaglãlatsala, alo vivimenukpɔla manyagbalẽ; amewo nuƒoƒula, nutovowɔla si ɖea ɖeklemi hadomeɖoɖowo, alo amesi bi ɖe ayemenuwɔwɔ me, heƒã eƒe nukpɔsusuwo ɖe amewo me, eye wòdea zi Palestina-kɔƒe siwo sa ɖe aga me nɔlawo dome.”\nNukpɔsusu masɔmasɔ geɖewo hã li. Wote Yesu ŋu nya gbɔgblɔ le rap hawo, nutatawo, kple ɣeɖuɖu gɔ̃ hã me be enye ameyibɔ. * Ame bubuwo susunɛ be nyɔnue Yesu nye. Le ƒe 1993 ƒe dzomeŋɔli la, wokpɔ “Kristi,” si nye “Kristo” nyɔnutɔ si le amama, le atitsoga ŋu, le Orange Nutome Adzɔnuɖeɖefia si wowɔ le California me. Le ɣeyiɣi ma ke lɔƒo me la, woɖe “Krista”—si nye “Yesu” nyɔnutɔ si woklã ɖe atitsoga ŋu—ɖe go le New York. Kpememe evea siaa fɔ nyaʋiʋli geɖe ɖe tsitre. Le ƒe 1999 ƒe gɔmedzedze la, asitsalawo te ŋu kpɔa agbalẽ “siwo ƒo nu tso lɔlɔ̃ si nɔ Ŋutsuvi Yesu kple eƒe avu Mawudɔla, dome na wo nɔewo la ŋu.” Woɖɔ woƒe ƒomedodoa be enye esi “ʋãa ame le gbɔgbɔ me eye wòɖe alesi ŋutsuvi kple avu le klalo be yewoatsɔ yewoƒe agbe asa vɔe ɖe yewo nɔewo ta la fia.”\nÐe Wòle Vevie Ŋutɔŋutɔa?\nNukatae wòle be nàtsi dzi ɖe amesi Yesu nye eye wògakpɔtɔ nye la ŋu? Nusita wòle aleae nye be, le Napoleon ƒe nyawo nu la, “Yesu Kristo kpɔ ŋusẽ ɖe Eƒe amewo dzi eye woɖo toe togbɔ be mele wo gbɔ o hã.” Yesu to eƒe nufiafia wɔdɔɖeamedziwo kple alesi wònɔ agbee dzi kpɔ ŋusẽ ɖe ame biliɔn gbogbo aɖewo dzi anye ƒe akpe eve kloe enye sia. Agbalẽŋlɔla aɖe gblɔe wòsɔ be: “Ne wotsɔ asrafo siwo katã nɔ anyi kpɔ, kple ƒudziʋawɔla siwo katã nɔ anyi kpɔ, kple sewɔtakpekpe siwo katã de adaŋu kpɔ, kpakple fia siwo katã ɖu dzi kpɔ la katã ƒo ƒu la, womekpɔ ŋusẽ triakɔ ɖe ame ƒe agbenɔnɔ dzi le anyigba sia dzi nenema gbegbe kpɔ o.”\nGawu la, ehiã be nànya amesi Yesu nye va yi eye wògakpɔtɔ nye elabena akpɔ ŋusẽ ɖe wò etsɔme dzi tẽ. Mɔnukpɔkpɔ su asiwò be nava zu dziƒodziɖuɖu aɖe si woɖo anyi—si nye Mawu ƒe Fiaɖuƒe si dzi ɖum Yesu le—la tevi. Woagbugbɔ míaƒe ɣletinyigba si ɖo xaxa me la ƒe nu gbagbe ƒomevi vovovoawo kple wo nɔƒewo ƒe ŋutikɔkɔe ado nɛ le Yesu ƒe mɔfiafia nu. Biblia ƒe nyagblɔɖiwo ka ɖe edzi na mí be Yesu ƒe Fiaɖuƒe ana nuɖuɖu dɔwuitɔwo, akpɔ ame dahewo ta, ada gbe le dɔnɔwo ŋu, ahagbɔ agbe ame kukuwo.\nÀdi be yeanya amesi ƒomevi anye dziɖuɖu sia si míehiã vevie la ƒe dziɖula godoo. Nyati si kplɔe ɖo akpe ɖe ŋuwò nàse amesi tututu Yesu nye la gɔme.\n^ mm. 8 Ku ɖe Yesu ƒe dzedzeme ŋutɔŋutɔ ŋu la, kpɔ nyati si nye “Aleke Yesu ƒe Dzedzeme Le?,” le December 8, 1998 ƒe Eŋlisigbe me Nyɔ! me.\nƉoe Ɖe Amewo Ɖoe Ɖe Amewo “Amekae Amewo Gblɔna Bena, Menye Mahã?”\nw01 12/15 axa 3-4


Ewɔ Nam Be Nu Sia Nu Si Medi La Su Asinye—Hadzidzi, Ŋkɔxɔxɔ, Kple Ga\n“Ewɔ Nam Be Nu Sia Nu Si Medi La Su Asinye”\nAbe ale si Stéphane Wallace Turcotte gblɔe ene\nƑE SI ME WODZII: 1962\nAME SI WÒNYE TSÃ: Agbe gbegblẽ nɔla\nWodzim le Montreal, le Canada ƒe nuto si nye Quebec la ƒe du gãtɔ me. Mía dzila lɔlɔ̃awo he nye kple nɔvinye etɔ̃awo le Rosemont ƒe nuto nyakpɔ la me. Míenɔ anyi le dziɖeɖi kple ŋutifafa me ɖekae.\nEsime menye ɖevi la, Biblia xexlẽ dzɔa dzi nam. Meɖo ŋku edzi be esime mexɔ ƒe 12 la, mexlẽa Yesu ƒe ŋutinyawo le Nubabla Yeyea me, eye mesea vivi nɛ ŋutɔ. Yesu ƒe lɔlɔ̃ kple dɔmetɔtrɔ wɔ dɔ ɖe dzinye ale gbegbe eye medi be manɔ abe eya ene. Gake nublanuitɔe la, didi sia nu va tsi esi menɔ tsitsim eye meva te hadede kple ame gbegblẽwo.\nFofonye nye kpẽkula, eye etsɔ eƒe kpẽa nam. Tsɔ kpe ɖe eŋu la, eƒã halɔlɔ̃ hã ɖe menye, si wɔe be haƒoƒo va zu nu vevitɔ nam le agbe me. Mesea vivi na haƒoƒo ale gbegbe be mesrɔ̃ dzitaaƒoƒo le ɣeyiɣi kpui aɖe ko me. Eteƒe medidi o, nye kple xɔ̃nye ʋɛ aɖewo míeɖo hadziha, eye míedzia ha le wɔna geɖewo me. Hadzidziŋudɔwɔla xɔŋkɔwo dze ŋku ɖe mía ŋu eye wogblɔ be yewoado míaƒe hawo ɖe ŋgɔ. Mewɔ dɔ kple adzɔha gã aɖe si léa ha ɖi. Nye hawo va de du eye woƒoa wo zi geɖe le radio dzi le Quebec.\nEwɔ nam be nu sia nu si medi la su asinye. Menye ɖekakpui xɔŋkɔ, eye menɔ ga geɖe wɔm tso nu si melɔ̃ la wɔwɔ me. Le ŋkeke me la, meva xɔa hehe le kamedeƒe, wobiaa gbem le amewo ŋkume, meyia wɔna siwo me amewo xɔa nye asidedenute ƒe dzesi le, eye medzena le television dzi wɔnawo me. Le zã me la, medzia ha eye meyia aglotuƒewo. Be dzi nanɔ ƒonye le amehawo ŋkume la, mete aha sesẽ nono le nye ɖekakpuime, gake le ɣeyiɣi aɖe megbe la, meva nɔ atike vɔ̃ɖiwo zãm. Mewɔa nu yakayaka eye menɔa agbe gbegblẽ hã.\nAme aɖewo ʋãa ŋum, elabe edzena abe mele dzidzɔ kpɔm ene. Gake le ememe la, mesena le ɖokuinye me be nu vevi aɖe gakpɔtɔ nam le agbe me, vevietɔ ne nye ɖeka meli. Meléa blanui eye metsia dzimaɖi. Nublanuitɔe la, esi nu nɔ edzi dzem nam wu la, ɖikanàkudɔ wu nye hadzikpɔla eve. Dzidzi ƒom ŋutɔ! Togbɔ be melɔ̃ hadzidzi hã la, agbe si ƒomevi hadzilawo nɔna la nyɔa ŋu nam.\nTogbɔ be mekpɔ dzidzedze alea hã la, menya be nane menɔ edzi yim nyuie kura le xexea me o. Aleke wɔ nu madzɔmadzɔ wɔwɔ nabɔ alea gbegbe? Nu ka tae Mawu mele afɔ aɖeke ɖem be yeatsɔ akpɔ egbɔ o? Medoa gbe ɖa na Mawu be makpɔ ŋuɖoɖoawo. Ɣeaɖeɣi esi meyi ɖadzi ha le teƒeteƒewo hetrɔ gbɔ la, megadze Biblia xexlẽ gɔme ake. Togbɔ be nyemese nu siwo mexlẽ la ƒe akpa gãtɔ gɔme o hã la, meƒo nya ta be xexea ƒe nuwuwu anya ɖo vɔ.\nEsime menɔ Biblia xlẽm la, meva kpɔe be ɣeaɖeɣi la, Yesu tsi nu dɔ ŋkeke 40 le gbedadaƒo. (Mateo 4:1, 2) Megblɔ na ɖokuinye be ne nye hã mewɔ nenema ke la, ɖewohĩ Mawu aɖe ame si wònye la afiam, eya ta meɖo ŋkeke. Esi wòsusɔ kwasiɖa eve ne madze nye nutsitsidɔa gɔme la, Yehowa Ðasefo eve va ƒo ʋɔ nam, eye mena woge ɖe eme abe ɖe menɔ mɔ kpɔm na wo xoxo ene. Mekpɔ Ðasefoawo dometɔ ɖeka si ŋkɔe nye Jacques la ŋkume hebiae be, “Aleke míawɔ anya be míele xexe sia ƒe ŋkeke mamlɛawo me?” Eʋu eƒe Biblia eye wòxlẽ 2 Timoteo 3:1-5 tsɔ ɖo nyabiasea ŋu nam. Megalɔ nyabiase gbogbo aɖewo kɔ ɖe wo dzi, eye woƒe nyaŋuɖoɖo siwo wotu ɖe Ŋɔŋlɔawo dzi siwo me susu le eye wo me kɔ la wɔ dɔ ɖe dzinye ŋutɔ. Le sasrãkpɔ ʋɛ aɖewo megbe la, meva de dzesii be megahiã be matsi nu adɔ o.\nÐasefoawo te Biblia sɔsrɔ̃ kplim edziedzi. Emegbe mekpa nye ɖa legbea eye meva nɔ kpekpeawo katã dem le Fiaɖuƒe Akpata me. Ale si amewo xɔm alɔ evee le kpekpe siawo me la gana meka ɖe edzi be meke ɖe nyateƒea ŋu azɔ.\nGake hafi mate ŋu awɔ nu siwo srɔ̃m menɔ le Biblia me dzi la, ele be mawɔ tɔtrɔ gãwo le nye agbenɔnɔ ŋu. Le kpɔɖeŋu me, ele be madzudzɔ atike vɔ̃ɖiwo zazã kple agbe gbegblẽ nɔnɔ. Azɔ hã, ele be maɖe asi le ɖokuiŋudzedze ƒe nɔnɔmea ŋu eye matsɔ ɖe le eme na ame bubuwo geɖe wu. Esi menye dzilaɖekɛ ta la, eva hiã be masrɔ̃ ale si makpɔ vinye eveawo ƒe seselelãme kple gbɔgbɔ me nuhiahiãwo gbɔ. Eya ta meɖe asi le nye hadzidzidɔa ŋu eye meva nɔ dɔ si ƒe fetu ɖiɖi wu kura la wɔm.\nTɔtrɔ siawo katã wɔwɔ menɔ bɔbɔe o. Esime menɔ agbagba dzem be maɖe asi le atike vɔ̃ɖiwo zazã ŋu la, asiɖeɖe le nu muame mawo ŋu ƒe kuxiwo va nɔ fu ɖem nam, eye medzudzɔna sẽe ko agadze egɔme. (Romatɔwo 7:19, 21-24) Asiɖeɖe le agbe gbegblẽ nɔnɔa ŋu koŋue sesẽ nam ale gbegbe. Nye dɔ yeyea hã nana ɖeɖi tea ŋunye, eye fetua mede ame dzi kura o. Exɔa ɣleti etɔ̃ hafi metea ŋu kpɔa ga si mekpɔna le gaƒoƒo eve me esime menye hadzila.\nGbedodoɖa kpe ɖe ŋunye medo vevie nu le tɔtrɔ sesẽ siawo wɔwɔ me. Mekpɔe hã be Biblia xexlẽ edziedzi ɖe vi nam. Mawunyakpukpui aɖewo koŋ de dzi ƒo nam ale gbegbe. Wo dometɔ ɖekae nye 2 Korintotɔwo 7:1, si de dzi ƒo na Kristotɔwo be ‘woakɔ wo ɖokui ŋu tso ŋutilã kple gbɔgbɔ ƒe ɖiƒoƒo sia ɖiƒoƒo me.’ Mawunyakpukpui bubu si na mekpɔ kakaɖedzi be mate ŋu aɖe asi le nye numame gbegblẽawo ŋue nye Filipitɔwo 4:13, si gblɔ be: “Metea ŋu wɔa nuwo katã to ame si doa ŋusẽm la dzi.” Yehowa Mawu ɖo nye gbedodoɖawo ŋu, eye wòkpe ɖe ŋunye mese Biblia me nyateƒea gɔme mlɔeba eye metsɔ wo de dɔwɔwɔ me. Esia ʋãm metsɔ nye agbe ɖe adzɔgbe nɛ. (1 Petro 4:1, 2) Mexɔ nyɔnyrɔ zu Yehowa Ðasefo le ƒe 1997 me.\nMeka ɖe edzi be ne ɖe meyi nye agbenɔnɔ tsãtɔ dzi la, anye ne meku xoxo. Gake fifia, meva le dzidzɔ vavãtɔ kpɔm! Srɔ̃nye lɔlɔ̃a Elvie nye yayra gã aɖe nam. Mí ame evea míenye ɣeyiɣiawo katã ƒe subɔlawo eye míesea vivi na Biblia fiafia amewo ŋutɔ. Esia nana mekpɔa dzidzɔ kple dzidzeme geɖe. Medaa akpe na Yehowa ale gbegbe ɖe ale si wòhem va eɖokui gbɔ ta.—Yohanes 6:44.


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Ossetian Papiamento (Curaçao) Persian Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Tatar Thai Tsonga Turkish Ukrainian Urdu Vietnamese Zulu\nLE BIBLIA me la, woƒo nu tso asi ŋu zi 1,800 kple edzivɔ sɔŋ. Wozã abebubu siwo me asi dze le le mɔ vovovowo nu. Le kpɔɖeŋu me, asi si me dza tsia tre ɖi na fɔmaɖimaɖi. (Samuel II, 22:21; Psalmo 24:3, 4) Asimeʋuʋu fia dɔmenyonyo na amewo. (Mose V, 15:11; Psalmo 145:16) Wogblɔna le amesi de eƒe agbe afɔku me ŋu be eɖo eƒe agbe asiƒome. (Samuel I, 19:5) Be ame ƒe asi nado agblɔ fia be dzi ɖe le eƒo. (Kronika II, 15:7) Eye be woado ŋusẽ ame ƒe asi fia be dzi naɖo amea ƒo eye ŋusẽ naɖo eŋu ɖe dɔ ŋu.—Samuel I, 23:16.\nEgbea la, ehiã kpata be míado ŋusẽ míaƒe asiwo. Míele “ɣeyiɣi vɔ̃wo” me. (Timoteo II, 3:1) Ne dzi ɖe le mía ƒo la, enye amegbetɔ ƒe dzɔdzɔmenuwɔna be míana ta, be míana míaƒe asiwo nado agblɔ. Zi geɖe míekpɔa sɔhɛwo wodzudzɔa sukudede, srɔ̃ŋutsuwo gblẽa woƒe ƒomewo ɖi, eye vidadawo gblẽa wo viwo ɖi. Esi míenye Kristotɔwo ta la, ehiã be míado ŋusẽ míaƒe alɔwo bena míanɔ te ɖe tetekpɔ siwo míedzea ŋgɔe le Mawu subɔsubɔ me la nu. (Mateo 24:13) Ne míewɔe alea la, míado dzidzɔ na Yehowa ƒe dzi.—Lododowo 27:11.\nAlesi Wodoa Ŋusẽ Asii\nEhiã be Yudatɔ siwo nɔ anyi le Ezra ŋɔli nado ŋusẽ woƒe asiwo bena woawu Yehowa ƒe gbedoxɔ si nɔ Yerusalem gbugbɔgatu nu. Aleke wodo ŋusẽ woƒe asii? Nuŋlɔɖia gblɔ be: “Woɖu abolo maʋãmaʋã ŋkekenyui la ŋkeke adre kple dzidzɔ, elabena Yehowa do dzidzɔ na wo, eye wòtrɔ Asur-fia ƒe dzi ɖe wo ŋu be, wòdo ŋusẽ woƒe alɔwo ɖe Israel ƒe Mawu ƒe xɔ la ŋu dɔwɔwɔ ŋuti.” (Ezra 6:22) Edze ƒã be Yehowa ƒe dɔwɔŋusẽa dzie wòto ʋã “Asur-fia” la be wòɖe mɔ na Mawu ƒe amewo be woatrɔ adzo, eye Wòde dzo ameawo me be wowɔ dɔ si gɔme wodze la hewu enu.\nEmegbe esi wòhiã be woadzra Yerusalem-gliawo ɖo la, Nexemya do ŋusẽ nɔviawo ƒe asi na dɔa wɔwɔ. Míexlẽ be: “Megblɔ nye Mawu ƒe asi nyui, si le dzinye la na wo, eye meto fia ƒe nya, siwo wògblɔ nam la hã na wo. Tete wogblɔ bena: Míatso, eye míaɖo wo! Ale wodo ŋusẽ woƒe asiwo ɖe dɔ nyui la wɔwɔ ŋu.” Nukutɔe la, Nexemya kple ehati Yudatɔwo gbugbɔ ɖo Yerusalem-gliawo le ŋkeke 52 me, le ŋusẽ si wodo woƒe asiwo ta!—Nexemya 2:18; 6:9, 15.\nNenema kee Yehowa doa ŋusẽ míaƒe asiwo bena míaɖe gbeƒã Fiaɖuƒe ŋutinya nyuia. (Mateo 24:14) Ewɔa esia to ‘mía dzadzraɖo bliboe le dɔ nyui sia dɔ nyui wɔwɔ me, bena míawɔ eƒe lɔlɔ̃nu’ me. (Hebritɔwo 13:21) Etsɔ dɔwɔnu nyuitɔwo kekeake de mía si. Biblia kple Biblia-srɔ̃gbalẽwo, magazinewo, agbalẽ gbadzawo, traktwo, kple kasɛtwo kpakple videowo le mía si míazã hena amewo gbɔ ɖoɖo le xexeame godoo. Le nyateƒe me la, míaƒe agbalẽwo le gbegbɔgblɔ 380 kple edzivɔwo me. Tsɔ kpe ɖe eŋu la, Yehowa toa hamea ƒe kpekpewo, takpekpe suewo kple gãwo dzi naa teokrasi nufiafia kple hehe mí tso alesi míazã dɔwɔnu nyui siawo atsɔ awɔ míaƒe subɔsubɔdɔae ŋu.\nTogbɔ be Yehowa doa ŋusẽ míaƒe asi le mɔ geɖewo nu hã la, ekpɔa mɔ hã be míado vevie nu awɔ geɖe. Ðo ŋku nya si nyagblɔɖila Elisa gblɔ na Fia Yoas, amesi va Elisa gbɔ be wòakpe ɖe ye ŋu yeaɖu Aram-ʋakɔ siwo va dze wo dzi la dzi. Elisa gblɔ nɛ be wòatsɔ aŋutrɔ aɖewo aƒo anyigbae. Biblia ƒe nuŋlɔɖia gblɔ be: “[Eƒoe] zi etɔ̃ ko tasi. Tete Mawu ƒe ame do dɔmedzoe ɖe eŋu gblɔ bena: Ðe wònye zi atɔ̃ alo zi ade nèƒoe la, eya ko hafi nasi Aramtɔwo, vaseɖe esime woatsrɔ̃; ke azɔ la zi etɔ̃ ko nasi Aramtɔwo.” (Fiawo II, 13:18, 19) Esi Yoas do kpo eɖokui ʋaʋã veviedodotɔe ta la, mate ŋu aɖu Aramtɔwo dzi gbidii o.\nGɔmeɖose sia lɔ míawo hã ɖe eme ne míedi be míawɔ dɔ si Yehowa de mía si awu enu. Le esi teƒe be míatsi dzi ɖe kplamatsedonu siwo le mɔ me na mí alo ɖe alesi dɔdasia asẽe ŋu la, ele be míawɔe kple dzi blibo kple veviedodo. Ehiã be míado ŋusẽ míaƒe alɔwo ahakpɔ Yehowa sinu be wòakpe ɖe mía ŋu.—Yesaya 35:3, 4.\nYehowa Ado Ŋusẽ Míaƒe Asi\nYehowa mado kpo kpekpeɖeŋunana kple ŋusẽdodo míaƒe asi hena eƒe lɔlɔ̃nu wɔwɔ o. Gake Mawu mawɔ nusianu na mí nukutɔe o. Ekpɔa mɔ be míawɔ mía tɔ gome—si nye Biblia xexlẽ gbesiagbe, dzadzraɖo ɖe kpekpeawo ŋu kple wo dede edziedzi, gomekpɔkpɔ le gbeadzisubɔsubɔdɔa me edziedzi alesi míate ŋui, kple gbedodo ɖa nɛ edziedzi. Ne míetsɔ veviedodo wɔ mía tɔ gome nuteƒewɔwɔtɔe esime mɔnukpɔkpɔa le mía si la, Yehowa ado ŋusẽ mí míawɔ nusi wòdi tso mía si.—Filipitɔwo 4:13.\nBu Kristotɔ aɖe si srɔ̃anyɔnu kple dada siaa ku le ƒe ɖeka me ƒe nya ŋu kpɔ ko. Eƒe vevesesea nu mefa hafi toayɔvi hã gblẽ viaŋutsu ɖi heɖe asi le Kristotɔwo ƒe agbenɔnɔmɔa ŋu o. Nɔviŋutsu sia gblɔ be: “Mesrɔ̃e be míate ŋu atia dodokpɔ siwo ava mía dzi, ɣeyiɣi si woava kple dometsotso si anɔ wo me hã o.” Aleke wòwɔ kpɔ ŋusẽ tsɔ nɔ te ɖe enui? “Gbedodoɖa kple ɖokuisinusɔsrɔ̃e lém ɖe te. Eye kpekpeɖeŋu si nɔvinyeŋutsu kple nɔvinyenyɔnu gbɔgbɔmetɔwo na la fa akɔ nam geɖe. Ƒo wo katã ta la, meva kpɔe be ele vevie ŋutɔ be ƒomedodo nyui nanɔ ame kple Yehowa dome hafi nɔnɔme sesẽwo nado mo ɖa.”\nNɔnɔme ka ke mee nèle le agbe me o, ɖoe kplikpaa be yeaɖo ŋu ɖe Yehowa ŋu bliboe ahawɔ ɖoɖo siwo katã wòwɔ hena ŋusẽdodo wò asi la ŋudɔ nyuie. Ekema àte ŋu atsɔ subɔsubɔ nyuitɔ kekeake ana Yehowa ahahe kafukafu kple bubu vɛ na eƒe ŋkɔ xɔasi la.—Hebritɔwo 13:15.\nEsi Yoas do kpo eɖokui ʋaʋã veviedodotɔe la, mete ŋu ɖu Aramtɔwo dzi gbidii o\nƉoe Ɖe Amewo Ɖoe Ɖe Amewo Mido Ŋusẽ Miaƒe Asiwo\nw02 12/1 axa 30-31